«Ni beti kontrolpean, bai Euskal Herrian eta bai Habanan!»

Habanan diren frantziskotarretan euskaldun bakarra. Makina bat ziren garai batean! Egun, hilzorian dagoen espezie bateko kide. Goizetik arrats, behartsuenei laguntzen ematen du eguna. Euskal Herriaz hizketan lotu eta hitz inkontinentziak jotzen omen du. Orduan, puska baterako erretolika du…

Frantziskotar euskalduna Habanan.

Garai batean berrehun baino gehiago ginen frantziskotarrak hemen. Gehienak euskaldunak. Donostian frantziskotarren probintzial izandakoa, Pablo Lete, Arantzazuko basilika egin zen garaiko nagusia, Ameriketara etortzen zen hango amabirjinaren zenbait oroigarri hemen saldu eta dirua biltzeko. Harako ari zen, jakina, Arantzazuko basilika egiteko. Bada, hegazkina hartu eta Bermudako Triangelu inguru horretan itsasora jausi! Istripuan hil zen Pablo Lete, beste askorekin batera. Arantzazun sartu berri nintzen. Ni 1952ko irailean sartu eta hegazkina abenduan itsasora erori. Kaperara joan ginen, ohera baino lehen errezatzera, eta zaintzen gintuen fraideak esan zigun: “Kubatik heldutako azken berriek adierazi digutenez, hegazkin istripuan hil da aita probintziala. Harekin batera hil da idazkaria zuena ere”. Nik hiru hilabete eskas neraman Arantzazun eta “aita probintziala” aditu nuenean, “horixe izen arraroa!”, pentsatu nuen. Gero, Leteren ondorengo probintziala Arantzazuko lanak ikustera etorri zenean esan zidaten: “Hik aita probintziala zer ote zen jakin nahi huen, ezta? Bada, hortxe probintziala!”. Orduan ulertu nuen: aita probintziala gainerakoak bezalako fraidea zen, baina agintean zegoena. Hamar urte nituen!

Labrazatik heldu zinen zu Arantzazura.

Bai. Madrilen jaio nintzen baina bost urte nituela gurasoak Labrazara joan ziren. Han, sei urte nitueneko banekien irakurtzen, eta apaizak lehen jaunartzea egiteko baimena eman zidan, beste zenbaitekin batera. Eskolara baino lehen elizara joan eta apaizari laguntzen nion. Akolito izan nintzen, eta giro horretan sartuta nengoelarik, apaiz izan nahi nuen. Amak ere jakin zuen eta “hi, lupua baino gaiztoago eta egunero jaunartzen!?”. Eta nik, “bada, Teresa andreak komulgatzen du bada, egunero!”. “Bai, baina hura santu handia duk!”. Eta arrazoi zuen, oso ona zen, santua. Ni ez, nonbait.

Etxean eliz giroa, beraz.

Gure aita, adibidez, oso zen sinestuna. Labrazatik Logroño osoa ikusten da kataloxa bidez. Francoren gerra garaian han ikusten nuen aita, hiri hartara begira. “Halako eliza eraitsi ditek!”, batean. “Halako eliza jo ditek!”, bestean. Erlijioa eta aberria salbatu behar omen zituzten nafar erreketeek! Bai, horratik! Gure aita gazterik hil zen, 49 urte zituela, metraila zuen-eta gerraz gero. Gainera, harriak giltzurrunetan. Azkenean, minbiziak hil zuen. Gertatu zen gure familia Madrildik Labrazara etorri, etxea egin eta zorretan sartu zela. Dirurik ez, hortaz, gu umeok hara edo hona ikastera bidaltzeko. Orduan, gure aitaren lagun batek, Arabako Diputazioan lan egiten zuenak, urtean beka bat ematen zuen, mutikoak Gasteizko apaizgaitegira joateko. Nonbait, laguntza haietako bat niretzat izango zela agindu zion gure aitari. Ikasketak doan izango nituela, alegia. Aita oso pozik, jakina! Bederatzi urte nituen nik. Urte hartan bertan, gure herriko gazte bat apaiztu zen, Pedro Amillano. Nik ez nuen ezagutzen, noski. Horrekin batera, sasoi hartako predikatzaile ospe handiko bat etorri zen Labrazara, Aita Ezkurra… Baina ezin zuenez aste osoan hitzaldi egiten jardun, Arantzazun apaiztu berri ziren bi gazte ere etorri ziren. Haietako batek, hitzaldian, euskaraz egin zuen pasarte bat. Eta haren laguna barrez sakristian! Guk ez genekien latinez ari zen edo zertan… Nonbait, haria galdu eta euskaraz jardun zuen, batek daki zer esaten, harik eta atzera hariari heldu zion arte; orduan, gaztelaniaz segitu zuen. Prediku egiten zuen lehen aldia zen. Nik, orduan, ez nekien euskara bazenik ere. Arantzazura heldu eta orduantxe jakin nuen. Hura ustekabea! Izan ere, gutxiengo ginen euskaraz ez genekienok…

Horrela joan zinen fraide…

Bai. Labrazako hura apaiztu, Arantzazuko predikatzaileak herrira etorri, herriko abadeak haiekin hitz egin, haiek nire eskola-koadernoak ikusi... Azkenean, ni ere berotu, eta Arantzazura! Aitaren disgustua! Hark Gasteizko apaizgaitegirako nahi ninduen, Diputazioan lan egiten zuen lagunaren bekaren bitartez ikasketak doan egiteko moduan… Baina nik, Arantzazura nahi nuela. Bestalde, Arantzazun denetarik zegoen, pobre eta aberats: Azpeitiko Loiolako Kiruri jatetxeko semeak hainbat pagatzen zuen. Gure aitak, aldiz, zorretan, ez zuen modurik. “Tira, ahal duzuna egin ezazu, pezeta bat eguneko”, esan zioten Arantzazun. Horixe pagatzen zuen gutxien ordaintzen zuenak: pezeta bat eguneko. Aitak pena izan zuen hasieran, apaiz joan beharrean fraide joan nintzelako, baina gero oso gogo onez hartu zituen fraideak, misiolari joango nintzela-eta, Ameriketara. Horiek denak bederatzi urte nituela! Hortik atera kontuak!

Eta Ameriketara joan zinen, misiolari.

Orain Kuban naiz, baina ez pentsa Arantzazutik zuzenean etorri nintzenik. Baita zera ere! Arantzazun teologia bukatu eta Bilbora joan nintzen, pastorala eta gainerakoak zegozkidan… Ikasketak bukatuta ere, artean gazte nintzen apaizteko. Nire ikaskideak apaiztu ziren, ni ez. 1965a zen, nik 23 urte nituen. Ameriketara etortzeko eskaria egin nuen. Borondatezkoak eskatu zituzten Korea, Kuba eta Boliviarako. Nik ez nuen Korea nahi, hizkuntzagatik. Nahiago nuen leku errazagoa. Kuba, esaterako, baina ez zidaten utzi. Zientziatik egin nuen batxilergoa, eta adar hartako irakasle gutxi zituzten Arantzazuko apaizgaitegian. Ez zidaten alde egiten utzi nahi. Unibertsitatera joan nendin nahi zuten, zientziak ikastera. Nik esaten nuen bazitekeela ikasteko balio izatea, baina ez irakasteko. Besterik ez bazen ere, uzteko pare bat urte Arantzazun irakasten, ikusiko zela balio nuen ala ez. Nik uste ez nindutela Arantzazun nahi, jenio bizikoa nintzen-eta. Aita probintzialarekin hitz egin behar izan nuen, Aita Mendiarekin. Entzun zidan, baina kasurik egin ez. “Arrazoi sendoak dituzu, baina probintziaren premiei ere kasu egin beharra daukat”. “Hor konpon zeure kontzientziarekin, nik esan beharrekoa esan dut!”, esan nion, frantziskotar jarrera txikia erakutsiz eta haserre. “Zarautza joango zinateke?”, galdetu zidan. Haren gelatik irten eta zain nituen lagunak. “Eta, zer esan dik?”. “Zarautza bidali naik!”. Haren galdera ez zen-eta galdera. Izatekotan ere, galdera erretorikoa. Agindua zen!

Zarautzen kaleko giroa ezagutu zenuen. 60ko hamarkadaren amaiera, 70ekoa… Garai beroa Euskal Herrian.

Sistema zaharrak agintzen zuen han. Baina bazetorren krisi garaia… Baziren bi lagun, Koxme eta Txanton, herrian oso ezagunak. Tabernatik tabernara ibiltzen ziren iragarki jartzen, Juventud Antoniana izenekoaren egintzak eta gainerakoak zabaltzen, hitzaldiak antolatzen eta. Eta bete egiten zuten antzokia. Haiek kaleko lana egiten zuten; nik, hitzaldiak. Bi talde genituen, batean gizonak, bestean andreak. Tartean ziren ELAko batzuk, HOAC-ekoak, ETA Berrikoak… Bide batez esanda, majo izorratu gintuzten ETA Berrikoek.

Konturatzen ziren gurea zela Zarautz osoa, eta ezin eraman! Gure kontrako salaketak egin zituzten. Maiatzaren lehenengo baten biharamunean, egunkarian: “Hamahiru atxilotu Zarauzko frantziskotarren egoitzan”. ETA Berriko haien azpilana izan! Horiek eta handiagoak egin zizkiguten... Kontu zaharrak dira.

Kontu zaharrak, baina berriak ere bai. Saltsan zaitugu beti. Han borrokan, hemen borrokan… Agintedunekin ezin konpondurik.

Izaera kontua… Apaiztea gazteegi nintzelako atzeratu zidaten. Baina diakono egitea, aldiz, gaizto izateagatik. Ez ninduten onartzen.

Gernikako Institutuan ere jardun zenuen, Erlijio irakasten. Han ere arazoak…

Bai, bi apaiz ziren han, nirekin batera. Bien artean bota ninduten. Franco hil zen urtean gertatu zen. 1975ean.

Leku guztietan arazoak.

Kar, kar, kar… Baina inoiz ere ez ninduten kartzelara sartu! Behin, hitzaldi bat egin nuen, giza eskubideak eta hau eta hura. Lagun batek, Alejandro Oiartzabal donostiarrak, nire hitzaldiaren eskema jaso eta hitzaldi bertsua egin zuen beste zenbait lekutan. Gure arteko batzuei ez zitzaien gustatu. “Nola liteke horrelakorik orain esan?”. Eta nik: “Eta noiz, bada? Orain ari dira jendea atxilotzen!”. Poliziak ere fitxa egin zidan: “Garcia Chasco, Madrilen jaioa...”...

(Gelara etorri zaigu atezaina. Emakume bat etorri omen zaio. Aita Chascoren beharrean da. Utzi nau eta irten da gelatik. Hamar minutu, ordu laurdenera itzuli da)

… Hemen, etxea konpondu eta iruzur egin omen duzu. Ez omen da legezkoa. Estimatu beharrean! Han dator, gobernuaren salataria, kontu eske! Inprimakiak bete behar ditugula diote: zehatz adierazi zertan ari garen, nondik inguratu dugun zementua edo dena delako materiala, zein etxetan egin dugun obra. Ezin nahi bezala lagundu jendeari…

Hori ilegala da?

Hemen dena da ilegala! Baita etxea erostea ere. Trukatu besterik ezin duzu egin. Eta nola lagundu oraintxe etorri zaidan andreari, adibidez? Eta, askotan, ez dakizu jendea onez datorren, edo amarrukerian. Seguritateko bat, esaterako, bi urte eta erdian jardun zitzaidan diru ateratzen. Dirua, jendeari lagun geniezaion galarazteko, ez beste ezertarako. Behin, kazetari bat ekarri zidan, esanez herrialdetik alde egin nahi zuela eta laguntza eske. Nik 300 dolar inguratu nizkion, hemendik irteten laguntzeko asmotan. Dirua seguritateko hari eman –artean nik ez nekien zerbitzu sekretukoa zenik, jakina–, eta, zer egin zuen diruarekin? Oporretara joan Costa Ricara. Horrela. Ez dute nahi guk jendeari laguntzerik.

Amarrukeria?

Kazetaria etorri zitzaidan, artikulua idazten ari zela esanez. Uhartean gauza asko gaizki zeudela salatu nahi omen zuen, nire laguntza nahi zuela. Hark nire kolaborazioa nahi zuen, bai, baina ni kakazteko, gobernuak aitzakia izan zezan ni hemendik kanporatzeko. Amarrua zen, jakina. Kazetaria ez zen ur garbia. “Eskerrak frankismoan zaildu ginen eta badugun salatarien berri!”, esan nion neure buruari.

Seguritatekoak ondoan dabilzkizu…

Bi urte eta erdian dirua atera zidan hura, seguritatekoa! Hala zela esan zidatenean, joan eta zuzen-zuzen esan nion: “Seguritatekoa haizela esan zidatek. Kontuz ibiltzeko hirekin”. “Alaba preso diat Camagüey-n eta badakik, ni ere honetara behartzen naitek!”. Bai, alaba preso zuen, baina presoen artean nahastu eta haien mugimenduak zaindu eta kontrolatzeko. Sator lanean, alegia. Eta jakin ere, ezustean jakin nuen. Haren etxepean, goiko solairuan bizi zen emakume batek eman zidan albistea: “Habana Zaharreko itsua zela eta ez, bostehun atera genizkion Aita Chascori. Beste zera horretan, berriz, hobe dugu tentuz ibili…”, ari omen ziren, eta zer ari ziren esaten auzoko emakumeak entzun! Katekistari hots egin zion: “Ezin dizut telefonoz adierazi. Kontu larria dut, Aita Chascori dagokiona”. Joan nintzaion delako emakume hari eta kontatu zidan: “Begira, gure aita erretretan sartua da, baina seguritatekoa zen. Eta zuk ondoan dabilkizun laguna ere seguritatekoa da!”. Delako morroi hori hona etorri zen hurrengoan esan nion: “Merke saldu nauk! Horixe zuan, beraz, hire egitekoa! Batean eta bestean lortzen dudan diruaren herena heure sakelan gorde, heuk gastatu, nik ongia egiterik izan ez dezadan! Alde egik hemendik, egin ezak nahi duan bezalako txostena, bidal nazatela Kubatik nahi badute, baina alde egin hemendik, urruti!”. Hamaika horrelako, motel! Beste behin, barnealdeko probintzietan, gazte katolikoak aztoratzera bidali zuten nik izandako apaizgai bat. Logopeda zen, oso sortzailea, artista, irakaslea… Bizian ikusi dudan gaitasun handieneko mutila. Bada, satorra gertatu hura ere! Nonbait, hebain-hebain egin zuten, eta salati lanetara behartu. Ezin fidaturik gabiltza. Esana dut lehen ere, eskerrak frankismoan zaildu ginen! Ongia egin nahi, kasu mordoa laguntza behar dutenak, ezin iritsi, eta gainera seguritatekoak barruraino sartuta!

Kontrolpean…

Ni beti kontrolpean! Bai han, Zarautzen, Donostian eta bestetan, eta bai hemen, Habanan. Zarautzen, eliztarretako batek 500 pezeta kobratzen omen zituen nire sermoien ordainetan –poliziari laburpen egitearren, alegia–, eta “substantzia” izanez gero, 2.000.

Substantzia?

Bai, ohi baino zer edo zer gogorrago esan banuen, alegia. Dena dela, hemen askoz ere antolatuago dago hori. Horra CDR-ak (Comité de Defensa de la Revolución, Iraultza Defenditzeko Batzordea). Frantziskotarrak fitxatuta gaude hemen. Telefonoa ere kontrolpean. Eta e-posta ere bai!

Euskaraz jardunda ere?

Nolako tenplean dauden euskaldun batzuk…

Euskaldun batzuk?

Euskaraz dakiten batzuk! Nire mezu eta solasak itzuli ezinik ez dute, agintzen badiete, behintzat. Elizari dagozkion gaiak edo bestelakoak lantzen ari ote naizen jakiteko! Dena dela, ez dugu paranoian ere erori behar: mezuren batzuk itzularazi dizkietela esango nuke nik, baina askorik ez.

CIAkoa

Habanan errefuxiaturik dagoenaren hitzak: “Behin, txakurrak etorri zitzaizkidan, grabazio batzuk transkribatzeko esanez. CIArentzat lanean ari zen batenak omen ziren. Hasi naiz entzuten, eta apaiz biren arteko euskarazko elkarrizketa, Habanatik Euskal Herrira, hemengo bokazioak gora eta behera. Han ez zen CIAkorik ez antzekorik. Joan eta horixe esan nien, eta ez etortzeko berriz euskarazko elkarrizketak itzultzeko esanez”.

Habanatik hizketan ari zen ahotsa Chasco zen, jakina. Nor bestela?

“Aizu, aizu!”

“Habanara etorri nintzenean, hiru xahar ziren komentu honetan. Bata, Elgetakoa. Iluntzean, telebista ikusi beharrean, oinez irteten nintzen. 1995. urtea zen eta jendea, hemen, dena beharrean zen. Afalondoan, ni pasieran eta emakume baten hotsa: ‘Aizu, aizu, eraman nazazu zurekin, zuk nahi duzuna egingo dut!’. ‘Ez, ez, honezkero zahartuta nago!’”.

Joxemari Larretxea

“Hemen hil zen, 1997an. Hileta meza egiteko hots egin zidaten eta joan nintzen. Ni beti konpondu naiz ondo hemen dauden ETAkoekin, nahiz eta badakiten biolentziaren kontra nagoela. Bada, Larretxearen senideak etorri, ni hara azaldu eta gaztelaniaz hasi zitzaizkidan. Hitz egiten hasi orduko jabetu nintzen eta: ‘Zuek euskaldunak zarete, ezta?’. Errenteriakoak… Inguru honetan bizi zen, baina bisitan joan nahi izan nuenerako, hila! Pena…”.

Kanabera ebakitzen

“Garai batean neska eta emakume mordoa zebilen auzo inguru honetan. Norbaiti, ahala zuen norbaiti, esan nahi dut, ez zitzaion gustatu, eta protesta jo zuen, edo auskalo. Bada, ostegun batean, polizia etorri eta parean harrapatu zituztenak sartu eta eraman zituzten. Trena bete eta kanabera ebakitzeko lanean jarri omen zituzten!”.

Nortasun agiria

Pedro Angel Garcia Chasco (Madril, 1942). Labrazan (Araba) hazi zen, bederatzi urte zituela frantziskotarren bidea hartu zuen arte. Arantzazun eta Zarautzen (Gipuzkoa) egon zen, eta Habanara heldu 1995ean. Behartsuentzako lanean ari da Kubako hiriburuko Paduako San Antonioko parrokian, zerbitzu sekretuekin hamaikatan borrokan. Erreferentzia da euskaldunentzat, bera nahi izaten dute aberri eguneko ospakizunean, komunitateko kideren baten heriotzan, edo gisakoetan. “Txasko”, ikusten duen errealitatearekin konforme ez dagoen frantziskotarra.


H1: «EA ezker abertzalearen adierazpen bat da»

Sortu legezkoa izatea «nahiago» duela dio Gonzalezek, baina ziur da ezker abertzalea bozetan egongo dela

Hamaikabateko Gipuzkoako Batzar Nagusietarako hautagai Pello Gonzalezek adierazi duenez, EA «jada ezker abertzalearen adierazpen bat» da. Sortu legezko izatea, eta alderdi horrek maiatzaren 22ko udal eta foru hauteskundeetara aurkezteko aukera izatea «nahiago» duela esan du Gonzalezek, baina, hori gertatzen ez bada ere, ezker abertzalea bozetan izango delakoan da.

Atzo egin zituen adierazpenok Gonzalezek, H1ek Gipuzkoako Batzar Nagusietarako hautagaiak aurkezteko ekitaldian, Donostian. EAk, Alternatibak eta independenteek izenpetuko duten koalizioa ahotan izan du Gonzalezek. H1ek ez duela «inola ere» estrategia horrekin bat egingo jakinarazi du: «Ez dugu estrategia elektoral horretan parte hartuko, ezta hori irudikatzen duten ekitaldietan ere, gaurko —atzoko—, Bilboko manifestazioan, adibidez». Gaur aurkeztuko duten plataforma dela eta, H1ek «asko» duela eskaintzeko azaldu du Gonzalezek: «Batzuek inposatutako fronteetatik urrun, gure gizartearen gehiengo zabal bat biltzeko bokazioa duen abertzaletasunetik, Hamaikabateko gizon eta emakumeok asko dugu eskaintzeko». EAk «defendatzen zuen espazio politikoa» utzi egin duela iritzi dio Gonzalezek, eta, horregatik, H1ek espazio hori «koherentziaz» beteko duela gaineratu du.

Gonzalezen arabera, H1 «guztiz zorrotza» izango da ETArekin eta ezker abertzalearekin. «Bada garaia armei ezetz eta betiko desagerpenari baietz esateko», esan du.

Proiektu errealista eta sendoa

«Gizartea kezkatzen ez duten gaietan eta eztabaida antzuetan oinarritzen diren proposamen politikoen aldean», H1 proiektu «errealista eta sendo baten bermea» dela adierazi du Gonzalezek.

Gipuzkoarako, «lankidetza» agindu du Gonzalezek. «Gipuzkoak adostasun zabalak behar ditu lurraldearen eragile sozial eta ekonomiko diren proiektu estrategikoak aurrera eramateko», adierazi du.


Desgaitasunak dituztenen autonomia sustatuko du Bizkaiko plan berriak

Egoitzetatik aparteko arreta eta laguntzak indartuko ditu. 2019ra artean egongo da indarrean.


Kanbon bihar, lagunartekoa

Bihar jokatuko du Ohorezko Mailako taldeak, bere azkeneko lagunartekoa. Kanbon (Lapurdi) jokatuko dute, 17:30etan hasita, US Camboren kontra.


Sei bakaikuarrek asteartean deklaratuko dute

Espainiako Auzitegi Nazionaleko Santiago Pedraz epaileak Bakaikuko alkatea, bi zinegotzi eta hiru herritar deklaratzera deitu ditu. Iruñeko Justizia Jauregitik eginen dute, bideo konferentzia bidez, gaur. Antza, festen testu inguruan euskal preso politikoen eskubideen aldeko ekimenean parte hartzeagatik” deitu dituela epaileak. Zitazioa salatu dute bai Bakaikuko EH Bilduk baita ehunetik gora herritarrek ere.


Jaialdi benefikoa azaroaren 17an, gurpildun aulkian lehiatzen diren kirolarien alde

Gurpildun aulkian gomazko paletan aritzen den Pagazpe elkarteko kirolari taldea laguntzeko, jaialdi benefikoa antolatu dute azaroaren 17rako. Laguntza behar dute, kirolean aritzeko gurpildun aulki bereziak erosteko laguntza. Horretarako, pilota jaialdia antolatu dute, aipatu moduan, hilaren 17rako. Zehaztasun gehiago, antolakuntzak NOAUA!ra bidali duen ohar honetan:

Guk ere Euskal Pilotan aritu nahi dugu!

Badira zazpi urte pasa hainbat frogatxo egiten hasi ginela. Ordutik asko aurreratu dugu. Bi pilotari eta entrenatzaile bat hasi ginen eta hara, konturatzerako ia hamar pilotari eta hiru entrenatzaile dituen taldea osatzera iritsi gara. Euskal Pilotako gomazko paletan jokatzen dugu, gurpil aulkian hain zuzen. Usurbilgo Pagazpe elkarteko pilotariak gara, nahiz eta Gipuzkoako hainbat txokotan bizi.

Gomazko paletako joko arauak gurpil aulkian jokatzeko egokitu genituen lehenik eta behin, denboraldi osoko entrenamendu sistematizatua finkatu ondoren eta iazko denboraldian, Gipuzkoako gomazko paletako lehenengo txapelketan parte hartu genuen. Kirol Egokituen Gipuzkoako Federazioak eta Euskal Pilotako Gipuzkoako Federazioak laguntza eskerga eskaini digute ibilbide honetan.

Kirol joko tradizional honetaz gozatzeko, gure urritasun fisikoa dela medio, ezinbestekoa da pilotan jarduteko egokiak diren gurpil aulkiez baliatzea. Aulki berezi hauetako bakoitzak 3.500 euro inguruko balioa du eta gurea bezalako elkarte txiki batek ezin dio neurri honetako gastuei aurre egin.

Azaroaren 17an, Usurbilgo pilotalekuan, arratsaldeko 18:00an hasita gurpil aulkiak erosi ahal izateko jaialdi benefikoa antolatu dugu. Sarrera 5 eurokoa izango da eta ondorengo lau desafioez gozatu ahal izango da:

1. Gomazko paleta gurpil aulkian

Iñaki (Donostia)-Aingeru (Bidegoian)/Hilario (Alegia)-Patxi (Lasarte)

2. Gomazko paleta gurpil aulkian

Edurne (Soraluze)-Edorta (Lekunberri)/Patxi (Lasarte)-Beñat (Usurbil)

3. Bi baten aurka (bakarkakoa zutik eskuz, bikotea gomazko paletarekin gurpil aulkian)

Beñat (Usurbil)-Edorta (Lekunberri)/Mikel Goñi

4. Eskuz binaka, afizionatuak eta profesionalak nahasian. Duela gutxi jokatutako partidaren errebantxa (aurrekoan Santxo eta Fernando Goñi irabazle).

Santxo-Fernando Goñi/Mikel Goñi-Urruzola

Anima zaitezte guztiok jaialdi honekin gozatzera! Ezetz asmatu partiden amaierako emaitza!? Sari bikainak zozketatuko dira apustuak asmatzen dituztenen artean.


6.000 etxebizitza berri eraiki nahi ditu Ernesto Gascok

Donostian ia 6.000 etxebizitza berri eraikitzeko plana aurkeztu du Ernesto Gascok, PSE-EEko alkategaiak, gaur goizean Txomingo Ibai Parkean egin duen agerraldian. Etxebizitza horietako ia 4.000 –zehazki, 3.742– Donostiako Udalaren Hirigintza sailak aurreikusitakoak dira, eta beste 2.000 etxebizitza Loiolako kuarteletan eraiki nahi dituzte.

Hirigintza sailak aurreikusitako etxebizitzak honako zonaldeetan izango lirateke: Txomineko bigarren fasea, baldin eta Martuteneko kartzela lekualdatzen badute (360 etxebizitza), Infernua (540 etxebizitza), Aldakonea (320 etxebizitza), Antzita (380 etxebizitza), Sarrueta (470 etxebizitza), Illarra (500 etxebizitza), Esnabide (240 etxebizitza), Lorategi Hiria (160 etxebizitza), Añorga (192 etxebizitza) eta Herrerako futbol zelai zaharra (160 etxebizitza). Bestalde, gazteentzako 180 etxebizitza egiteko asmoa dute Intxaurrondon eta Altzan, eta zaharrentzako 240 etxebizitza Manteo eta Ondarretako zonaldeetan.


Bidasoa Biziriken ‘coworking’-ean, zortzi proiektu berri

Jada bertan lanean hasi dira onuradun izan diren zortzi proiektuetako kideak.

Irun eta Hondarribiko Udalek, Bidasoa Bizirik elkartearen laguntzarekin, “pertsona, proiektu eta enpresa ekintzaileak lagundu eta bideragarri bihurtzeko” bidean, ‘Bidasoan ekiteko bekak’ programa abiarazi berri du. Ekintzaileak diren pertsona berritzaileak babestea bilatzen dute bekek, negozio erreal eta iraunkorretan bihurtzeko. Irailaren 30ra bitarte izan dute herritar eta enpresek izena emateko epea, eta dagoeneko elkartearen coworkingera batu direnen berri eman dute.

Ondorengoak dira, parte hartzaile guztien artean hautatu dituzten proiektuak:

Kirol Ekintzentzako plataforma Web eta Aplikazioa zerbitzu berritzaileekin.

Patronaje Atelierra eta birziklagarriak diren materialez egindako teknika tradizionalak eta modernoak uztartzen dituen jantzigintza espezializatua.

Espazioen antolaketarako zerbitzu profesionala (Home staging deiturikoa).

Hondarribian gazteentzako hizkuntza egonaldiak.

Ideiak dauzkaten pertsonentzako magiaren munduan erabilitako sormen prozesuak.

ARA! GORPUTZ proiektua.

Ginekologia autogestionatua.

Euskal filmen audio-deskribapena garatzea pertsona itsuentzako, lokuzio, bikoizketa eta euskarazko gidoiarekin.

Bitxigintza eta pieza askeen proiektua.

Proiektu guztiak Zaisan eta Irungo Ficoban Bidasoa Bizirikek dituen bulegoetara batuko dira; egun 27 enpresentzako tokia dute bertan. Elkartetik jakinarazi dutenez, alokairu murriztua ordaintzen dute, proiektuak bideragarriak izan daitezen laguntzeko, eta gehienezko iraunkortasuna bost urtekoa da.


Etxaurren Ikastolako XII. krosa

Etxaurren ikastolak antolatutako XII. krosa eguraldi kaskarrarekin baina giro ezin hobean egin zen Urtarrilaren 29an.

Argazkiak: Josu Zaldibar


‘Hitzak’ antzezlanerako sarrerak zozkatu ditugu

Gaur gauean (22:00etan) Hitzak antzezlana ikusteko aukera izango da Aita Mari aretoan. Baleike Kultur Elkarteko bazkideen artean hiru lagunentzako bina sarrera zozkatu ditugu. Hauek dira saridunak:

Joseba Amilibia, Esther Osa eta Axier Lopez. Sarrerak Aita Marin bertan izango dituzue, zuen izenean. Zorionak!

Zer da Hitzak?

Tratu txar emozionalei buruz hitz egiten duen ikuskizuna da. Agurtzane Intxaurragak idatzia Arantxa Iturberen kolaborazioarekin eta Agurtzanek berak zuzendua.

Agertokian hiru emakume eta aktore oso ezagun: Klara Badiola, Itziar Ituño eta Ane Pikaza. Hirurak emakume bera izango dira, Mari. Haiekin batera gizonezko bat, hau ere oso ezaguna gure artean, Jabi Barandiaran aktorea. Eta triangeluaren azken muturrean umea, egurrezko panpina Agurtzane Intxaurragak manipulatuta.

Bost aktore eszenatokian hitz zaurigarriez, hitz iraingarriez, hitz gutxieztzaileez…..hitz egiteko.

Gure artean hain arrakastatsua izan den Aitarekin bidaian bezalako ikuskizun poetiko eta minimalista aurkeztu nahi digute, sentimenduez jositako ikuskizuna.


Itzurungo pilota txapelketako azken partidak jokatuko dira gaur

Itzurungo XI. pilota txapelketa gaur amaituko da, azken bi partidekin. 18:30ean hasiko da kirol arratsa.

Bi partida hauek jokatuko dira:

3. eta 4. postua erabakitzeko: Odriozola-Agirre / Odriozola-Martija.

Finala: Gurrutxaga-Larrañaga / Alberdi-Iribar.


Xabier Letek bere

poemak irakurriko ditu jendaurrean

Euskal Jaien aitzakian, ostiralean Xabier Lete musikaria etorriko da Hernanira bere Egunsentiaren esku izoztuak poema liburuko lanak irakurtzera, Joxan Goikoetxeak lagunduta. Biteri kultur etxean ari dira sarrerak saltzen, 6 euroan. Kontzertua beraz, ostiralean, Biterin bertan, ilunabarreko 20:00etan.


Zaintzailearen estresa ikastaroa, azaroaren 2, 9 eta 16an

Zaintzailearen estresa, Lahar Elkargoak, Villabonako Udalarekin batera antolatutako eta Gipuzkoako Foru Aldundiko Gizarte Politika Sailak dirulagundutako ikastaroa eskainiko da datozen egunetan Villabonako Subijana etxean:

Ikastaro hau Gerontologia arloan lan egiten duten eta etxebizitzan menpekotasuna duten senideak zaintzen dituzten pertsonei zuzenduta dago.

Doako ikastaroa da.

Azaroaren 2, 9 eta 16an eskainiko da, Villabonako Subijana etxean. Ordutegia: 15:00-18:00. Hizlaria: Gabriela Mondragon, psikologoa.

Ikastaroan interesa dutenek Amasa-Villabonako Udaleko Gizarte Zerbitzuen bulegoetara jo behar dute.


Begiak

Pariseko azken atentatuaren bezperan, alabek Gizartea ikasgaiko azterketa egin zuten, eta pozik itzuli ziren etxera, irakasleak ipinitako galdera ia guztiak baitzekizkiten, bikain jakin ere.

Gau horretan, alta, harrituta begiratu zioten telebistari gerora Daeshek bere gain hartu zuen ekintza bortitz horretan jazotakoa sinistu ezinik edo. «Ez dut ulertzen», esaten zuten behin eta berriro. Izan ere, hiruhileko horretako azken ikasgaia Islama baitzen, eta ederki asko ikasiak zituzten erlijiotik eratorritako kultura aberats horretaz ikaskizun zen guztia; ikasiak zituzten data mugarriak, Historian zehar izandako hedapena, profetaren esanak eta handik zabaldutako sinesmen eta fedearen kodeak. «Ez dut ulertzen» errepikatzen zuten telebistari begira, esatariek ziotena eta ikusten zuten basakeria hori guztia ez baitzegoen bere testuliburuetako inongotan kokatzerik.

Talka sortzen da askotan norberak ustez dakiena eta besteek azaldutakoa bat ez datozenean. Eta talkak oreka galtzea eragiten du, eta orekarik gabe ibiltzeak, estropezu egiteko arrisku handia. Ikaskide dituzten bi adiskide musulmanak susmagarri edo beldurgarri hartu behar ote zituzten galdetu zidaten afalorduan handik gutxira, eta orduan ekin genion geure kasa gezurren eta egien ertzak bilatzeari.

Nola edo hala, gertatutakoaz nik neuk ulertzen dudan apurretatik abiatuta, gaia aztertzen jarraitu dugu. Historiako liburuak irakurri ditugu elkarrekin, bideoak ikusi ditugu, eta bereziki lagungarria izan da bere gelako adiskide musulmanekin solas egiteko aukera izatea. Haiei galdetu dizkiete beren zalantzak, eta haiek erantzunda argituko zituzten, edo ez, baina bitartekaririk gabe jardun ahal izateak guztia erraztu egiten du. Orain badakigu, adibidez, mapak eta erlijioak nahastea ez dela bide emankorra; orain badakigu, adibidez, ezin zaiela egotzi sinesmen-kide diren pertsona guztiei fededun gutxi batzuek Jainkoaren izenean egindako basakeria. Orain badakigu ezezaguna zaiguna, berez, beldurgarri begitandu ohi zaigula eta horregatik, ezinbestean, ahalegina egin behar dela ezagutzeko. Orain badakigu hori guztia, eta harrotasun puntu batez diote nire alabek AEBetako presidente izan nahi duen hautagai batek baino askoz gehiago jakitea ez dela marka txikia.

Joan den astean, Karakorum argazki-erakusketa ikustera joan ginen, gezur eta egien ertzak biltzen jarraitzen dugulako. Bilboko Errekalde Aretoan jarri du Baltistan Fundazioak erakusketa, Mikel Alonso argazkilari bilbotarraren lanetan oinarrituta.

Fundazioak urteak daramatza Hushé bailaran askotariko proiektuak garatzen, eta azken urte luzeetan, neskak eskolaratzen bereziki. Lan solidarioari esker, joan den urteko ikasturtean lehen aldiz eskolako ikasleen artean neska gehiago izan da, mutil baino. Pakistan osoan gutxi izango dira horrelakoak, bakarren bat badago behintzat. Mahai zaharretan marrazkiak egiten dituzte, idazten eta irakurtzen ikasten dute gazteenek. Eskola horietako baten zuzendaria ageri da argazkietako baten: Fundazioak sustaturiko eskola horietako batean formatutako emakumea, lehen aldiz, ardura-karguduna. Ikusgai dauden argazkietako gehienek eskolara joateko beka lortu duten nesken bisaiak itzultzen dizkigute, eta beren testuinguruan kokatuta, nazioarteko berri-emailerik zorrotzenak baino askoz ere informazio gehiago ematen dutela esango nuke. Lehen planoetan irribarre gutxi agertzen dira, eta ia nahigabe, geure begiak beren begietara zuzentzen dira, eta han geratzen dira iltzatuta, aurpegiek gezurra esaten dakiten arren, begietan den-dena baita egia. Islama nagusi den munduko leku askotan, emakumeek zapi batez estaltzen dute aurpegia jendaurrean daudenean, kultura eta erlijioak bat egiten duten lurralde zehaztugabe horretan ezarritako arau bihurtu ei den ohituraz. Begiak agerian lagatzen dituztelarik, emakume horiek barruan daramatenaren parte bat isuri egiten da, dela zama, dela indarra, dela noraeza. Zapiak agerikoa estali egiten du, baina ez du erabat desagertzen beste guztia, barru-barrukoak beti aurkitzen baitu jariorako zirrikituren bat, ihesbideren bat, arauek, tradizioek eta debekuek ezarritako hormatzarrak pitzatu egiten dituena.

Galdera gutxi egin zuten alabek erakusketa bisitatzen egon ginen tartean. Irtetean, «ez dut ulertzen» esan dute berriro alabek. «Neskato horiek al dira mundua kalapitara ei daramaten terrorista-kume beldurgarriak?». Aurpegiek eta hedabideek gezurra esaten badakite, baina begiek ez. Eta alabek ikusi egin dituzte neska horien begiak eta ez zaizkie beldurgarri iruditu. Donald Trumpen begiak, ordea, ikaratzeko modukoak iruditzen zaizkit niri.


EBk % 12 jaitsi du legatzaren kuota eta txitxarroarena, % 21 igo

Gipuzkoako Kofradien iritzian, legatzaren eta berdelaren kuotak murrizteak "kalte handia" egingo die. Legatza kuotaren jaitsierak zigortuko dituela uste dute Bizkaiko arrantzaleek.

Luzea izan da gaua Europar Batasuneko Arrantza ministroentzat. Azkenean, 07:38 zirenean, 2018ko arrantza kuoten inguruko akordioa lortu dute 28 herrialdeetako buruzagiek. Gehienezko Harrapaketa Kopuru Onargarriaren (ingelesez, TAC) urteko kuota eta Ozeano Atlantikoan zein Ipar itsasoan ezarriko diren arrantza kuotak zehaztu dituzte.

Legatza kuotak zehazteko orduan katigatu dira elkarrizketak. Izan ere, Europako Batzordeak % 30 jaitsi nahi zuen. Espainiaren eta Frantziaren presioek, ordea, % 12ra leundu dute jaitsiera hori. Hala, Europar Batasuneko herrialdeek 9.257 tona arrantzatu ahalko dituzte 2018an, Espainiako Estatuak 5.923 tona.

Laugarren urtez segidan murriztu dute legatzaren kuota, eta itunaren baitan "salbuespena" da.

Izan ere, gainerakoan, goranzko joeraren edo aurtengo kuotak mantentzearen alde egin dute Arrantza ministroek. Hala, Kantauri Itsasoan eta Sole Handian txitxarroaren kuota % 21 igotzea adostu dute; Bizkaiko Golkoan antxoaren eta zapoaren kuotak, aldiz, 2017an bezala.

Antxoaren kuota ez igotzeak "stocka bere onera etorri dela utzi du agerian", Isabel Garcia Tejerina Espainiako Gobernuko Nekazaritza, Arrantza, Elikadura eta Ingurumen ministroaren ustez. EBko herrialdeek 33.000 tona arrantzatu ahalko dituzte gehienez; Espainiako Estatuak, 29.700 tona. Zapoaren kuota 8.980 tonakoa izango da (1.368 tona Espainiako Estatuarentzat).

Gipuzkoako Kofradia: "Nola konpentsatu behar gaituzten pentsatu beharko dute "

Eugenio Elduaien Gipuzkoako arrantzale Kofradien presidentearen ustez, EBko ministroek adostutakoa txarra da euskal arrantzaleentzat, eta legatzaren kuotaren murrizketa deitoratu du eta baxurako flotarentzat konpentsazioak eskatu ditu.

Elduaienek nabarmendu duenez, murrizketak "artisau-sektore bati eragiten dio, itsasontzi txikiei". Legatzaren eta berdelaren kuoten murrizketak "kalte handia" egingo diela erantsi du.

"Ez zaigu batere gustatu. Ikusi beharko da zelan doan urtea, eta beharrezkoa bada, baxurako flotari lagundu beharko zaio", esan du Gipuzkoako Kofradien presidenteak.

Antxoatan eta atunetan ibiltzen diren itsasontzi handiei dagokienez, kuotak "2017koen antzekoak edo hobeak" direla jakinarazi du Elduaienek. "Alde horretatik pozik gaude", aitortu du.

Legatza kuotaren jaitsierak zigortuko dituela uste dute Bizkaiko arrantzaleek

Bestalde, Iñaki Zabaleta Bizkaiko Arrantzaleen Kofradiako presidenteak deitoratu duenez, legatza kuotaren murrizketak sektorea gehiago zigortuko du. Zabaletaren hitzetan, “flota txikia da” eta harrapaketa horien “menpe” dago.

Zabaletaren ahotan, hegoaldeko kalan legatzari ezarritako kuota berriari, berdelaren kuota % 20 jaitsi dutela gehitu behar zaio, horrek sektorearen egoera “asko” okertu du.

Hala ere, arrantzaleak “pozik” daudela adierazi du Kofradiako presidenteak, hasieran legatzaren kuotan murrizketa are handiagoa proposatu zutelako, % 30ekoa, alegia.

“Jaitsiera % 30eko izan balitz, onena flota behin betiko portuan lotzea litzateke”, azaldu du arrantzale bizkaitarren ordezkariak. “Egoerak hobera egitea espero dugu”, erantsi du.

Bilera amaigabea

Asteartean, 10:00etan, ekin zioten negoziazioari, eta ia 22 orduren ostean heldu da ituna.

Isabel Garcia Tejerina Espainiako Gobernuko Nekazaritza, Arrantza, Elikadura eta Ingurumen ministroaren hitzetan, akordioa "positiboa" da, EBren aurreneko proposamen "gogorra" ikusita.


Coldplay, pop musikaren heldutasuna

Kalitatearen, salmenta ugarien eta publikoaren oniritziaren arteko orekari eutsi, eta, aldi berean gaur egun U2 bezalako talde erraldoien lekua hartzeko ahalmena duen bakarrenetakoa da.

Kalitatezko abestien eta salmenta ugarien arteko orekari eusten jakin duen talde bakarrenetakoa da Coldplay.

Taldea 1997an sortu zen Londresen eta Chris Martin abeslariak egin ditu hasieratik gidari lanak. Bere ibilbidean zehar beste talde asko baino hobeto hazi da eta azken hamarkadako pop musika ezagutzeko ezinbesteko taldea da.

Parachutes lehen diskoa ezustekoa izan zen eta pop musikaren eszena berpiztu zuen. Jendearen arreta piztu zuten kantuz betetako lana da, baina musika independentearen kutsua gorde du.

A Rush of Blood to the Head estudioko bigarren diskoak bira handien zirkuituan barneratu zuen taldea. Munduko bira, jaialdi erraldoietako emanaldiak, estadioetako kontzertuak, etab. iritsi zitzaizkien Clocks, In my place eta gisa horretako abestiekin. Artifizio askorik gabeko abestiak dira, zuzenak, taldea iritsi zen tokira kasualitatez iritsi ez zela erakusten zutenak.

X&Y diskoarekin egin zuten lehen urratsa heldutasunerako bidean. Lan arriskutsua izan zen, soinu berria erakusten duelako. Prentsa espezializatuaren kritikak jaso, eta U2rekin eta tankera horretako beste hainbat talderekin konparatu zituzten. Hala ere, taldeak horri guztiari aurre egin zion eta ondo egokitu zituen kantu berriak errepertorioan. Donostiara heldu ziren bira honekin, eta arrakasta handia lortu zuten.

Onena iristear zegoen. Taldea desegingo zela zioten zurrumurruen artean, Brian Eno, aurretik, U2rekin, Laurie Andersonekin, eta Depeche Moderekin lan egin duen ekoizlea, aukeratu zuten disko berria ekoizteko, eta Coldplayk disko sendoa osatzeko behar zuen azken bultzada jaso zuen soinu abangoardistekin zaletasun handia duen maisuaren laguntzaz. Viva la vida abesti epikoa da horren erakusle garbiena.

Coldplay berriz ere zuzendu da Brian Enorengana datorren maiatzean argitaratuko duten diskoa osatzeko. BBK Live jaialdian eskainiko duten emanaldia gozotasunez itxaroteko garaia da orain.


Gizon bat hilda aurkitu dute Legazpin, basoan

Asteazken gauean Ertzaintzak Gregorio Apaolazaren gorpua aurkitu zuen Legazpin. Bere lurretan egiten ari ziren lanak ikuskatzera joana zen, eta itzultzen ez zela ikusirik, senideek larrialdi zerbitzuei deitu zieten. Hilotza mendian topatu zuten, zuhaitz adarren azpian.


Bakeak egin beharrean

Gijongo kolpea gainditzeko eta zaleekin duen zorra kitatzeko, Realak ezin du hutsik egin gaur Betisen aurka.


Luis itsasargizainaren Bermeo

60ko hamarkadan Matxitxakoko itsasargian zaindari egon zen Luis Martin Peregrinaren argazki zaharrak berreskuratu, eta erakusketa batean jarri dituzte.Orain dela 50 urteko Bermeo ezagutzeko aukerarik eduki ez zuenak eta ezagutu gurako lukeenak aukera dauka orain Bermeoko Arrantzaleen Museoan. Hori bai, 60ko hamarkadan Matxitxako itsasargian itsasargizain egon zen Luis Martin Peregrinaren begietatik ikusitako Bermeo da argazki erakusketan ikusgai jarri dutena. Garai hartako Bermeoko paisaiak, jendea eta giroa ikus daiteke argazkietan; sasoi hartako aspektu interesgarriak.Madrilen jaio zen Luis Martin Peregrina, 1930. urtean. Itsasargizain izateko ikasketak egin ostean, Peñas (Asturias) eta La Naoko (Alacant) itsasargietan egin zituen praktikak, eta lehen lana Huelvako (Andaluzia) barrako itsasargian eduki ostean, 1960. urtean iritsi zen Bermeoko Matxitxakoko itsasargira.ZaletasunaItsasargizainek, gehienetan, leku isolatuetan lan egiten zuten, eta komunikazioak txarrak ziren gune horietan. Diotenez, zaletasunez betetzen zuten euren denbora librea, eta horiekin, gainera, aparteko diru sarreraren bat edo beste lortzen zuten, Luis Martin Peregrinak moduan.Argazkilaritza zuen gustuko itsasargizainak, eta Matxitxakotik Bermeora jaisten zen bere kamaragaz herriko agertoki, paisai, zokondo eta pertsonaia irudikatzera. Jesus Urkidi, Iñaki Markaida eta Anton Erkoreka bermeotarrek berreskuratu dituzte argazki zahar horiek, eta diotenez, herritarrak eguneroko jardueretan ateratzea zuen gustuko, batez ere, jaietan: «Erlijiotasunak eta bizipozak bat egiten zuten itsasgizonen pentsamoldean. Horientzat, lehorrean egoteak jaia adierazten zuen, arrantza kostera gogorren ostean».Azaldu dutenez, «Luisek Etxebarria Tar Kresentzi kaleko Felipe Fernandezen erloju denda erabiltzen zuen bere argazkiak erakusteko», eta jendeak erosi egiten zituen. Hala eta guztiz ere, Arrantzaleen Museoko erakusketan hark ateratako argazkien lagin txiki bat baino ez dago ikusgai, 1961 eta 1967 urte bitartekoak, hain zuzen.Orain menderdi Luis-en begietan erakusketa apirilaren 8ra arte bisitatu ahalko da Bermeoko Arrantzaleen Museoko hirugarren solairuan.


Zezenketak debekatzea eskatzeko sinadura bilketa hasiko du ATEAk

Bilboko Aste Nagusian ekingo dio kanpainari.

Sinadura bilketa hasiko du ATEA animaliei tratu etikoa ematearen aldeko taldeak, Bilboko Aste Nagusian. Helburua da Kataluniako Legebiltzarrak atzo egin zuen bezala, Eusko Jaurlaritzak ere beste horrenbeste egitea lortzea.

ATEAk Eusko Jaurlaritzaren iritzia jakin nahi duela adierazi du eta, horregatik hasiko direla abuztuan firmak biltzen.

Bilbokoa ez da iragarrita dagoen ekimen bakarra. Irailean, Donostian, zezenketei buruzko monografikoa antolatuko du ATEAk.


Agirre Lehendakaria eta Nafarroa bidegurutzeko zebra-bideak lekualdatuko dituzte, “segurtasun kontuengatik”

Agirre Lehendakaria eta Nafarroa kaleen arteko bidegurutzea birmoldatuko du Basauriko Udalak. Zehazki, bidegurutzeko zebra-bideak “metro batzuk” lekualdatuko dituzte, “oinezkoen zein ibilgailuen zirkulazioa errazteko eta segurtasuna hobetzeko”, diote udal ordezkariek.

Obrak datorren astean hasiko dituzte eta 33.740 euro inbertituko ditu Udalak.

Etxegarairako bidegorrian obrak

Bestetik, Urbiko kiroldegitik Etxegarai ikastetxera doan bidegorria eraberrituko du Udalak. Dagoeneko obrak egiteko kontratazio prozesua zabaldu du Udalak, eta lizitazio-prezioa 84.697 eurokoa da.

Obrak behin hasita, hilabeteko epean bukatuko dituztela adierazi dute Udaletik.


«Gu ez gara inoiz normalak izan, eta ez dugu normalak izan behar»

'Martutene' inoiz idatzi den euskal nobelarik onena dela dio Joseba Gabilondok 'New York-Martutene' saiakeran

Ramon Saizarbitoriaren Martutene (Erein, 2012) «euskal literaturaren historiako eleberririk onena» dela dio Joseba Gabilondo idazle, literatur kritikari eta Michigan State Unibersity-ko irakasleak (Urretxu, Gipuzkoa, 1963) Martutene-New York. Euskal postnazionalismoaren utopiaz eta globalizazio neoliberalaren krisiaz saiakeran (Euskal Herriko Unibertsitatea). «Esan egin behar dela uste dut», adierazi du Gabilondok, Euskal Herrira egindako bisitaldi laburrean hainbat kazetariren aurrean egindako agerraldian. «Martutene da eleberri-a , The Novel. Hori esan eta gero, beste 200 orrialde idatzi ditut liburuan, hori zergatik esaten dudan esplikatzeko». Berez, Martutene-ren gainetik jarriko luke Gabilondoren «bihotz historiografikoak» Juan Antonio Mogelen Peru Abarka. «Baina hori ez da gure arokoa».

«Bernardo Atxagaren esperientziaz geroztik, badakigu globalizazioak nola funtzionatzen duen», azaldu du Gabilondok, Martutene-ren kalitatea zertan nabari den erakusteko. «Badakigu euskalduna bezalako literatura bat, ondo ulertu gabe globalizazioan sartuz gero, globalizazioak exotizatu egingo duela. Exotizazioan sartzen garen unean, gure historizitatea eta gure subjektu izatea galtzen ditugu, kontsumoko objektu baino ez gara. Nik uste dut hori oso kontzienteki dakien, ulertzen duen eta artikulatzen duen lehen euskal nobela dela Martutene».

Lynn izeneko neska estatubatuarra da Martutene nobelako pertsonaia nagusietako bat. Baina hura etorri da Euskal Herrira, Donostiara zehazki; ez da joan nobela AEBetara haren bila. Pertsonaia horrekin erakutsi du Saizarbitoriak, Gabilondoren ustez, globalizazioaren aurrean duen jarrera: «Euskal Herriko pertsonaiek gauza asko kontatzen dizkiote pertsonaia amerikarrari, baita elkarri inola ere kontatuko ez lizkioketenak ere, baina pertsonaia amerikar hori neutralizatu egiten du Saizarbitoriak. Horrela, Atxagak sufritu —eta gozatu— duen exotizazioa neutralizatu egin du Saizarbitoriak».

New Yorketik pasatu gabe

Gabilondoren saiakeraren izenburuak ere globalizazioaren ikuspegi hori nabarmentzea du xede. «Nire saiakeraren izenburua New York-Martutene da, eta ez Martutene-New York Martutene. Kirmen Uribek Bilbao-New York-Bilbao nobela idatzi zuenean, oso ondo ulertu zuen globalizazioa nondik nora doan eta nola artikulatu behar den, baina Uribek liburu hura 2008an argitaratu zuen, krisia hasi aurretik eta artean ere Dorre Bikien aurkako atentatua berri samarra zenean. Orain, 2013ko perspektibatik begiratuta, argi dago AEBetarakoa ez dela joan-etorriko utopiazko bidaia bat, eta aukeratu egin behar dela bidaia zuzenbide batean edo bestean egitea». Saizarbitoriak «globalizazio ametsak» amaitu direla erakutsi du, «eta beti Martutenen hasi eta bukatu behar dela, baina ez New Yorketik pasatuta».

«Gehienez ere, New York erakarri egin daiteke Euskal Herrira», Gabilondoren ustez. «Saizarbitoria ez da Euskal Herritik atera eta hori posizionamendu berri bat da. Ez du globalizazioan sinesten, eta gehienez ere esaten duena da: 'Etorri nahi badute, etor daitezela. Ni ez noa New Yorkera bertako iruzurrean erortzeko'».

Horrez gain, «euskal nazionalismoaren historia narratua» egin du Saizarbitoriak, «nazionalismoak eman dizkigun fruituen eta utzi digun zamaren historia bat». Ez da historia historiografiko bat, «historia afektibo bat» baizik. «Oso era sofistikatu, literario eta inteligentean, euskal nazionalismoaren anatomia egin eta anatomia horretan galtzailearen kultura esplikatzen digu Saizarbitoriak. Nazionalismo horren historiaren erroan galtzailearen kultura bat dago; nik galtzailearen logika esaten diot. Globalizazioak joko guztia eraldatu du, eta gure gurasoengandik jaso ditugun pentsamoldeek eta tresna kulturalek jada ez digute balio. Oso era utopiko batean, Saizarbitoriak esaten digu galtzailearen logikatik badagoela gero bat. Ez da orain zer egin behar dugun esatera datorren 25 urteko gaztea, eta ez du haustura bat postulatzen. Bide honetatik segitu behar dugula uste du. Galtzailearen logikak eman digu historia bat, eman digu ikuspuntu bat, kultura bat, eta aurrera segitu behar dugu».

Bide horretan, normal izateko ahaleginari uko egitea proposatzen du Gabilondok. «Galtzailearen logikarekin, Saizarbitoriak ezabatu egiten du euskal literatura, kultura eta historia normalizatzen ari garela dioen mezua. Gu ez gara inoiz normalak izan, eta ez dugu normalak izan behar. Bestela, normalitatetik, exotizatu egingo gaituzte. Gobernuak eman behar duen mezua da normalak garela, euskal literaturaren sistema bat daukagula eta abar... Baina normalizaziotik Madrilen bukatzen dugu, eta handik New Yorkera goaz. Gure izaerarik normalena anormaltasuna da, hori da gure historia berezia. Hori normalizazioaren zakuan sartu nahi izatea, edo kaltzadore batekin normalizazioaren markoan sartu nahi izatea geure buruari tiro bat botatzea da. Hori da terrorismoa, gaur egungo terrorismo kulturala normalak garela esatea eta aldarrikatzea da».


Hiribilduaren sorrera oroitzen

Hiribildua sortu zeneko 689. urteurrena ospatu dute Ondarroan, Erdi Aroko jaiagaz; garai hartako pertsonaiek, ikuskizunek eta musikak eman diote kolorea ospakizunariDenboran atzera eginda, bufoiek, zaldunek, eskaleek, fraideek, mojek, eta beste garai bateko artisau, tabernari eta merkatariek hartu zituzten Ondarroako kaleak, zapatuan. Orain dela 689 urte, 1327ko irailaren 27an, Maria Diaz de Haro Bizkaiko andereak Ondarroaren hiribilduaren sorrerako hiri-gutuna sinatu zuen, eta egun garrantzitsu hori ospatzeko, Erdi Arora itzuli da Ondarroa.Egun guztian, goizetik gauera, jaia eta algara izan ziren nagusi erdi aroko zutoihal, armarri eta ikurrekin apaindutako alde zaharreko kale eta inguruetan. Azoka, kopauren bat hartzeko taberna eta txokoak eta ondo pasatzeko beste ekitaldi egon ziren: ikuskizunak, musika, tailerrak eta jolas ugari.Jaia hastear zegoela kantu gregorianoekin esnatu ziren Iparkale, Goikokale eta Kaleandiko ondarrutarrak. Erdi Aroko jaiari hasiera ofiziala, baina, pregoiak eman zion. Patxi Etxaburu Ajarrista Ondarroako Historia Zaleen elkarteko kideak jakin arazi zizkien herritarrei alkate jaunaren eta Erdi Aroko jai batzordearen aldarriak, kontzeju zaharreko balkoira aterata. Ondarrutarren izate eta historia ospatzeko egun paregabea zela azpimarratu zuen pregoilariak, besteak beste, eta aukerarik ez galtzera animatu zituen herritarrak.Ikuskizunak nonahiEskale bi, euren arropa zaharrekin tatarrez, hondartza non zegoen galdezka, tximino zuria eta bere zaindaria kontu kontari, Artakako prakagorri taldea akrobazia txundigarriak eginez, hegazti harrapariak… Erdi Aroko jaian murgildu zirenek eduki zuten zer ikusi. Euskal mitologiako pertsonaiak ere Amalur, Basajaun, Kattalin, sorginak, aztiak eta Mari kalejiran ibili ziren herrian zehar, eta mezu bat ekarri zuten Ondarroara: «Zaindu ezazue elkar, lurra ez da zuena, zuek zarete lurrarenak. Ospatu elkartasuna Erdi Aroko azoka honetan».Eta musika ere ezin falta! Kantaize abesbatzak, txistulariek, txalapartariek eta erromeriek ere jarri zioten doinua egunari.


Eugenio Otsoa, Leintz Gatzagako alkatea 'Harira' saioan: "Gatzaren salmentaren negozioa berreskuratu gura dugu"

Eugenio Otsoa, Leintz Gatzagako alkatea, 'Harira' saioan izan da oraingo astean. Agintaldia amaitzeko urtebete geratzen denean, egindakoa eta egiteko dagoena errepasatu ditu. Gatz museoa, Gaztainuzketa, hondakinen bilketa, Jakion eta Labidea izan ditu hizpide, bestelako gaien artean. Herritarrei kalean hartutako iritziak ere jaso dira saioan.


Antxoa kanpaina gauerdian zarratu dute, behin-behinean

Baxurako arrantzaleek gutxi gorabehera aurtengo antxoaren kuotaren %90a arrantzatu dutenez, antxoeta zarratzea erabaki dute. Gauerdian itxi dute lehen seihileko kanpaina, behin-behinean.

Ondarroako Kalare Deuna Kofradiako arduradunek jakitera eman dutenez, Europar Batasunak ezarritako kuota betetzear dagoenean hartzen den ohiko erabakia da. “Normalean, kuotaren %90a gainditzen denean, badaezpadako neurria hartzen da. Kanpainan arrantzatu den kopurua zehatz zenbatzen dute, eta modu horretara, ezer geratzen den edo ez ikusten da. Kuota guztia amaitu ez baldin bada, baloratu egiten da kopuru hori bigarren seihileko kuotari gehitu edo ez. Era berean, kuota guztia agortuta baldin badago, hurrengo seihilekoari datorren urtekotik kendu edo ez baloratzen da”.

Kofradiako arduradunek aurreratu dutenez, uztailean berriro zabalduko da kanpaina, bateko edo besteko erabakia hartuta. “Bigarren seihilerako beti egoten da antxoa kuotaren zati bat gordeta”.

Hondarribiako ‘Arrantzale’ ontziko marinelak antxoa deskargatzen, atzo goizean, Ondarroan

Kuota amaitzeko gutxi falta zela jakitun, antxoa arrantzatzen aritu diren ontziak kuota bete arteko azken kiloak harrapatu nahian aritu dira egunotan. Kopuru aldetik arrain asko saldu da bentan. Egunero 14.000 eta 16.000 kaxa inguru (120-130 tona) lehorreratu dituzte, baina, oro har, ale txikiak (kiloan 50-60 ingurukoak) izan direla azaldu dute. Tamaina aldetik arrain txikia izan denez, merke saldu da; kiloa, euro batetik behera saldu da bentan.

Hegaluzetan ibiltzen diren San Pedro bueltan itsasoratzeko asmoa agertu dute

Eguenean [ekainak 7] porturatu zituzten azken antxoak. Eguna argitzearekin batera, asko izan ziren antxoa porturatu zuten ontziak. Ondarroan porturatu zuten gehiena oso txikia izan zen. “Getaria paretik Gijon parera arte kosta guztian zehar ibili dira arrantzan. Zenbat eta mendebalderago arraina zer edo zer handiagoa izan da”.

Kanpaina martxoaren 1ean hasi zen, eta Ondarroan azpimarratu dutenez, “polito” joan da. “Kopuru aldetik oparoa izan baldin bada ere, prezioak baina ez du askorik lagundu. Izan ere, arraina ere tamaina aldetik txikia izan da. Aste batean porturatu zuten tamaina handiko arraina, baina, bestelakoan, txikia izan da”.

Hegaluzetan ibiltzen diren ontziak, berriz, kanpaina hasteko prestaketa lanetan ari dira egunotan. “San Pedroetan itsasoratzeko asmoa dute”. Aurretatu dutenez, kazan ibiltzen diren batzuk itsasoratuta daude.


Kiroldegiaren 40. urteurrenean, orduko alkatearekin bisita

Musakola kiroldegia 1977ko ekainaren 24an, San Juan egunez, inauguratu zen. Herriarendako aurrerapauso handia izan zen hura, eta garai hartako oroitzapenak izan ditu berbeta gai, orduko alkate Jose Antonio Altuna Txatillo-k.


Kontu kantoi-k hamaika abentura kontatuko dizkie haurrei

Lasarte-Oriako haur liburutegiaren egitarauaren barruan, gaur ipuin kontalarien saio berria dago, 18:00etan. Gaurkoan, Kontu Kantoi-ko Bea eta Cesar izango dira bertan.

Gaurko saioa 6, 7 eta 8 urte dituzten haurrei zuzendua dago. Kontu Kantoiko lagunek hainbat ipuin eta kondaira kontatuko dizkiete eta hamaika abentura biziko dituzte.

Liburutegiko ardurdunek gogora arazten dute, saioan zehar, haurrak bakarrik egongo direla, behin ipuina hasi eta gero ezin dela gelatik atera.


89 koronabirus kasu positibo Donostian

Eusko Jaurlaritzak argitaratu dituen datuen arabera, 89 koronabirus kasu positibo atzeman zituzten Donostian atzo. Une honetan, hiriko intzidentzia metatua 535,11koa da, eta gora egiten jarraitzen du. Izan ere, 517,57koa zen intzidentzia metatua atzo, 498,93koa zen herenegun, eta 480,84koa astelehenean. Donostiak 400eko intzidentzia metatua gainditu duenez, Donostia perimetralki itxi zuten herenegun.

Ondorioz, asteartetik aurrera Donostiako mugak itxita daude, eta zenbait neurri murriztaile daude indarrean. Batetik, ostalaritzaren barnealdeko ordutegia murriztu dute: 06:30etik 09:30era eta 13:00etatik 16:30era baino ezingo da tabernen eta jatetxeen barruan egon. Bestetik, apustu-etxeek ostalaritza zerbitzua barruan baino ezin dute eman, zehaztutako ordutegietan. Gainera, ezin dira lau pertsona baino gehiago elkartu toki itxietan kirola egiteko, baina kirolari profesionalak eta federatuak neurri horretatik salbuetsita daude. Aldagelak eta dutxak itxita daude; igerilekuetan %35eko pertsona kopurua onartzen dute, eta dutxak bakarka erabili ahal dituzte. Donostia itxita badago ere, inguruko udalerrietara joateko aukera dago erosketak egiteko edo aire libreko kirola praktikatzeko.

Gainerako neurri murriztaileek indarrean jarraitu dute. Hala nola, gaueko mugikortasuna –22:00etatik 6:00etara– eta ostalaritzaren itxiera 20:00etan –kanpoaldean, soilik–. Horrekin batera, elkartzeak gehienez lau pertsonakoak izan daitezke.

Intzidentzia osasun eremuka

Intzidentzia metatuak gora egin du bederatzi osasun eremutan, eta Aieten behera egin du; Egian, berriz, berdin mantendu da:

Egia: 750,71

Parte Zaharra: 599,71

Aiete: 537,46

Ondarreta: 524,27

Gros: 506,55

Amara Berri: 489,19

Bidebieta: 402,39

Amara-Erdialdea: 396,62

Intxaurrondo: 376,80

Loiola: 367,95

Altza-Roteta: 362,34

Kasu positibo kopuruari erreparatuz, jarraian ikus daitezke atzoko datuak:

Amara Berri: 25

Ondarreta: 14

Parte Zaharra: 7

Gros: 7

Egia: 7

Altza-Roteta: 6

Intxaurrondo: 6

Aiete: 5

Amara-Erdialdea: 5

Loiola: 3

Bidebieta: 1


Larri den gaixo bati espetxeratze agindua iritsi zaio

Faisan auzian zigortuetako biri helarazi diete falta zaien espetxe zigorra betetzeko agindua: Jean Pier Harokarene Txanpi-ri eta Emilio Castillori. Azken horrek 75 urte ditu, eta larri gaixo dago.

Harokareneri hamahiru hilabeteko zigorra betetzea geratzen zaio. Castillori, berriz, 11. 2006an atxilotu zituzten, eta, espetxeratuak izan ostean, aske utzi zituzten gero. Irungo Hitza-k jakinarazi du hamar urte ondoren jaso dutela behin betiko espetxeratzeko agindua.

Hondarribian eta Irunen Txanpi eta Emilio Aske plataforma sortu dute biei babesa emateko. Irundarrak dira biak, baina Castillo Hondarribian bizi da orain. Hilaren 30ean manifestatzera deitu dute, Irunen, 19:00etan, Zabaltza plazatik. “Oso larri deritzogu gure herritar hauek kartzelara joan behar izateari, hainbeste denbora pasatu ondoren eta, batez ere, Euskal Herriko egoera politikoa hainbeste aldatu eta gero”. Nabarmendu dutenez, Castillok egun 75 urte ditu, eta larri gaixo dago.

Plataformak adierazi du “konponbiderako” garaia dela, “ez gatazka elikatzekoa". Gaineratu dute epaiketa politikoak eta salbuespen neurriak amaitzeko tenorea dela, "eta ez arrazoi politikoengatik inor gehiago kartzelatzekoa”. Hortaz, “izugarrizko astakeria eta bidegabekeria” dela iruditzen zaie Gorenaren agindua: "Asko gara egoera hau ulertzen ez dugunak eta onartu ezin dugunak”. Hortaz, herritarrei horren kontra “urratsa” egiteko eskatu diete “Espainiako eta Frantziako estatuetatik datozkigun astakeria hauek bukatzeko. Denon artean lortuko dugu”.


Otsailak 29

Gaur egun berezia. Bisurteetan baizik bizitzen ez duguna. Egun arraroa, gaixotasun arraroei eskainitakoa Europan, erraz uler daiteke zergatik. Pedro Sanchez Espainiako presidentearen urtebetetzea (48 egiten ditu, berez, nahiz eta ospatu 12tan baino ez); bada dataren bitxia eta pertsonaiaren nortasuna bateratu duenik, gertagaitzaren errege izendaturik. Ahalmenen bat eskainiko du? Superman ere otsailaren 29 batean jaiotakoa da. Zentzu berean, agian ez da kasualitatea izanen Carles Puigdemontek data hau aukeratu izana Kataluniara (iparraldekora) itzultzeko.

Heriotza-tasa txikiena duen eguna den modu berean, efemeride jakingarri gutxiago ere badu gaurko egunak, horrelakoen zaleen etsipenerako. Aurkitu ahal izan dudan lehendabizikoak 1504ra garamatza (nekez askoz lehenago, Erdi Aroan utzi zitzaiolako Martxoaren Kalendak baino lehenagoko seigarren egunari bis bat gehitzeari, bi-sextum). Kristobal Kolonek almanaka baliatu zuen, Jamaikan, bertatiarrek bizigaiez horni zitzaten, eklipsea gertatuko zela jakin eta eguzkia amatatzearekin mehatxatuz. Zibilizazioaren aurrerapenak indiar/ezjakinen kaltez erabiltzearen enegarren adibidea, Augusto Monterrosok Eklipsea ipuin laburrean buelta ederki eman ziona.


Balorazioa gaur, 3garren urteurrena dela eta

Atez Ateko sistema jarri zela hiru urte beteko dira ostegunean eta gaur balorazioa egingo du Udal Gobernuak, 19:00etan, Pleno Aretoan.


MENDI IBILALDIA domekan

Domeka honetan, “Ermitaz ermita” ibiliko gara berriro. Oraingoan, Larrabetzutik emango dugu bueltatxoa. NOIZ: Otsailak 7, domeka. NONDIK HASITA: Goizeko 9etan irtengo gara Larrabetzuko plazatik.

IKUSIKO DITUGUNAK: - Larrabetzuko uria eta eleizaldea. - Sª Bartolome eta Zarandoako ermitak. - Gernikatik Bilborako bide zaharra. - Gaztelumendi. - Elizaldeko hilerri zaharra Etorri nahi baduzu deitu: 635.75.35.95

Anima zaitezte! !


Mehatxu egin dio ospitalean erretzea aurpegiratu zion erizainari

Gizonezkoa atxilotu egin dute, eta gaur utziko dute epailearen esku. Gizona ospitaleratuta zegoen, eta zentro barruan erretzen ari zen.

Ertzaintzak 31 urteko gizon bat atxilotu zuen atzo Gurutzetako Ospitalean (Barakaldo), zentro barruan erretzea aurpegiratu zion erizain bati mehatxu egitea egotzita, Herrizaingo Sailak jakinarazi duenez.

Eguerdian, paziente bat istiluak sortzen ari zela jakinarazi zion Gurutzetako segurtasun zerbitzuak Ertzaintzari, eta hortaz, patruila bat bertaratu zen.

Hara heltzean, gizonezkoak jarrera erasokorra zuen, eta agenteek geldiarazi eta atxilotu behar izan zuten, aipatu iturrien arabera.

Gizonezkoa gela batean ospitaleratuta zegoen, baina senda-agiria eman zioten polizia-etxera eraman zezaten. Gaur eramango dute epailearenera.


Ezenarro: "Aukera ezin da izan ezer ez egitea, guztion arteko elkarrizketa posible da"

Aintzane Ezenarro Aralarreko legebiltzarkideak proposatu du "egungo egoerak uzten dituen zirrikituak erabiltzea" guztien arteko elkarrizketa bideratzeko. "Aukera ezin da izan ezer ez egitea, guztion arteko elkarrizketa posible da", esan du Ezenarrok. Urrats gisa ikusten du atzoko Eusko Legebiltzarreko bilkura Ezenarrok, eta elkarrizketan eta eztabaidan aritutako "minutu bakoitza" positibotzat jo du.

Atzoko bilkura atzeratzearen ondorioz "antzezpen pixka bat" ikusten du, eta haren ustez "bakoitzak dituen beldurrak eta morrontzak erakusten ditu" horrek. "Edukiez aparte, burua aldatu behar da", gaineratu du.

Hala ere, Ezenarrok azpimarratu du diskurtsoak "egoera berrira egokitzen" ari direla. "Aukeretan zentratu behar dugu, eta ez zailtasunetan. Horrela bakarrik egingo dugu aurrera", esan du.

Indarkeriaren aurrean "erlatibismoa" ikusten du Ezenarrok alderdien artean. "Bake irankorra lortuko dugu absolutu etiko bezala hartzen baditugu giza eskubideak", azaldu du.

Aralarrek egindako batzarrean ez zuen parte hartu Ezenarrok, gaixo zegoela argudiatuz. "Beti hartu dut parte eta argitasunez eman du iritziaren berri".

Eztabaidak "zailtasun egoerak" sortu dituela onartu du, eta askok alderdia utzi dutela. Hauteskundeei begira esan du asmoa lanean jarraitzea dela, giza eskubideen alde, batik bat. Beste alderdi politiko bat egiteko asmorik ez duela azaldu du.

"Bake iraunkorra bermatuko duena norberak giza eskubideekin konpromiso propioa hartzea izango da". Espainiako eta Frantziako Gobernuek ETArekin indarkeriaren ondorioez hitz egin beharko dutela uste du, baina "euskal gizarteak eman beharko die babes politikoa", Ezenarroren arabera.


Osasunak partidak erosteko 900.000 euro erabili zituela antzeman du epaileak

Osasunak hiru partida erosi izanaren zantzuak daudela dio epaileak auziko sumarioan. Patxi Izko eta Miguel Artxankoren jarduna ere ikertzen hasia da.

Epailea ikertzen ari da ea zertara bideratu zituen klubak aurreko denboraldian 900.000 euro, eta, epaileak dioenez, hiru partida erosteko erabili izanaren zantzuak daude. Dirudienez Espanyoli 250.000 euro eman zitzaizkion bien arteko partida berdintzeko, eta Betisi 650.000 euro; 400.000 euro Valladolidi irabazteagatik, eta azken partidan Iruñean galtzeagatik 250.000 euro. Beste partida batzuk ere ikertzen ari da epailea jakiteko ea diru gehiago bideratu zen horiek erostera.

21 pertsona daude inputatua auzian; besteak beste, Patxi Izko eta Miguel Artxanko presidente ohiak, Angel Bizkai kudeatzaile ohia, eta Patxi Puñal eta Damia jokalari ohiak.

Izkoren agintaldian ere jarri du fokua epaileak. Ikertzen ari dena zehazki da, nolatan irten ziren hiru milioi euro esku dirutan. 2003 eta 2007. urteen artean atera zen dirutza hori. Epaileak dio ezin duela argitu zertara eta norentzat bideratu zen diru hori eta ustezko delitu horiek ez preskribatzeko ikerketa hasi du. Izan liteke, epailearen txostenaren arabera, diru kopuru bat legez kanpoko jardueretan erabili izana. Osasunaren ondarea desleialki erabili izanaren zantzuak ikusi ditu; diruaz jabetzea, zuritzea eta Ogasunaren aurkako delituak. Atal horretan sartu du epaileak Osasunak berriki Izkoren kontra jarritako salaketa, dirua ateratzeko klubeko txartela bidegabeki erabiltzeagatik. Bidaietan, bitxi dendatan eta jatetxeetan dirutza gastatu zuela salatu dute klubeko arduradunek.

Auziaren beste atal batean sartu du Artxanko presidente ohiaren aurkako salaketa bere ondarearen zati bat emazteari eta semeari emateagatik. Epaileak dio delitu zantzuak daudela ondareak likidatzean eta bere senideei ematean.


Herbehereetako ikasleak Irungo udaletxean izan dira

Irungo Pio Baroja Institutuko gazteekin egiten ari diren elkartrukearen harira, Herbehereetako Schiedam hiriko Spirinshoek institutuko batxilergoko 32 ikasleri harrera egin diete gaur goizean Irungo Udaleko ordezkariek, udaletxean. Irundarrak joan den urteko azaroan izan ziren herrialde horretan. Irudian ikus daitezke herbeherearrak, Irungo udal ordezkari nahiz Pio Barojako kideekin.


Ikasbasket taldeak mendekua hartu du

Lehen urtean mailaz igo nahi du Ikasbasket saskibaloi taldeak

Gipuzkoako Ligako lehen fasean partida bakarra galdu zuen Hondarribia Ikasbasket taldeak, Bera Bera Grosen etxean, puntu bakarragatik. Baina igoera fasean mendekua hartu dute berdeek. Ostiralean garaipen handia lortu zuten Donostiako Manteo kiroldegian (47-62), eta mailaz igotzeko hautagaitza aurkeztu dute (ikusi sailkapena).

Aurreko asteburuan lider jarri zen Ikasbasket, baina multzoko talde indartsuenekin jokatzea falta zitzaion, Bera Bera Gros, Añorga eta Arri BKLrekin. Dagoeneko lehena garaitu du, eta hurrengo asteburuan Añorgarekin gauza bera egiten saiatuko dira Benta Berrin. Beasaingo taldearen kontra, aldiz, etxean neurtuko dituzte indarrak, hilaren 31n.

Harrobia ere bikain

Beheko mailetan ere emaitza oso onak izan zituen asteburuan Hondarribiko taldeak. Gazteek eta kadeteek lehen fasea amaitu dute, eta hondarribiarrek garaipen banarekin bukatu dute lehen fasea; hori ez ezik, haien multzoko lehen postuan bukatu dute Carnicas San Marcial Hondarribia eta Miramar Kafetegia Hondarribia taldeek.

Saskibaloiko asteburuko emaitzak

Emak. Gipuzkoako Liga. 2. multzoa

Bera Bera Gros-Express Hondarribia Ikasbasket 47-62

Emak. Gazteen Errendimendu Maila

Carnicas San Marcial Hondarribia-Arri BKL B 41-30

Emak. Kadeteen Errendimendu Maila

Take Aralar-Miramar Kafetegia Hondarribia 41-45

Emak. Haurren Errendimendu Maila

Zast Zarautz-Hondarribia Ikasbasket 35-31

Haur Haundi Partaidetza Maila (mutilak)

Ama Guadalupekoa-Atco. Santa Teresa Larramendi 38-42

Emak. Haur Haundi Partaidetza

Urbycolan Hondarribia-Bijota Altzariak 35-43

Mini emakumezkoak

Torrealday Hondarribia Aresko 56-18

Hondarribia Ikasbasket-Goierri 37-25


Anunciatako ikasleek hiru sari lortu dituzte Aztertu egitasmoan

Alba Hernandez, Izaskun Martin eta Itzel Torres

Aztertu ibaien eta itsasoaren ikerketarako egitasmoaren barruko marrazketa eta ipuin lehiaketetan hori sari eskuratu dituzte Antxoko La Anunciata ikastetxeko ikasleek. Azterkosta 2012ren barruan, 16 urtetik gorakoen kategorian, Alba Hernandezek marrazketako lehen saria lortu zuen, bigarrenez gainera. Azterkostan ere, baina 12-16 adin tartekoen ipuinen kategorian, berriz, Itzel Torresek lehen saria ere lortu zuen, La leyenda de Irrio lanagatik. Gainera, Azterturen barruko Ibaialde 2012 egitasmoaren marrazketa lehiaketan, Izaskun Martinek irabazi zuen 16 urtetik gorakoen kategorian; Martinek ere bigarrenez jaso du sari hori.

Azterturen barruko Ibaialde eta Azterkosta egitasmoen barruan Oiartzun eta Molinao ibaiak nahiz Pasaiako itsasertza ikertzen daramatzate hainbat urte La Anunciatako ikasleek, eta horren baitako marrazketa eta ipuin lehiaketetan parte hartzen. Horien helburua da ikasleak bere ingurune naturalarekin sentsibilizatzea eta natura baloreez jabetzea.


Lehen ministroaren dimisioa eskatu dute Jordanian berriz ere

Abdala II.a erregeak, protestarik ez izateko, neurriak ahalik eta azkarren hartzeko eskatu dio gobernuari

Hirugarren astez segidan, ostiraleroko otoitzen ostean, milaka herritar kalera atera dira Jordanian Samir Rifai lehen ministroaren dimisioa eskatzeko. Erreforma politikoak eta ekonomikoak exijitu dituzte. Izan ere, orain arte gobernuak hartu dituen neurriekin ez ditu manifestarien eskariak bete.

Ostegunean, protestek etenik ez zutela ikusiz, Abdala II.a erregeak gobernuari lehenbailehen neurriak hartzeko eskatu zion. Legebiltzarreko kideekin bildu zen liskarren inguruan hausnartzeko, eta oraintxe neurri ausartak eta garbiak hartu behar dituztela azaldu zien.

Oinarrizko produktuen prezioak jaisteko diru laguntzak ematea adostu zuen duela kasik bi aste Jordaniako Gobernuak eta hainbat erregairi zergak kentzea ere onartu zuen. Erreforma politiko, sozial eta ekonomiko sakonagoak nahi dituzte, ordea, jordaniarrek. Herritarren eskariak betetzeko ahaleginean gobernuak huts egin duela diote manifestariek. Besteak beste, Hauteskunde Legea aldatzeko eskatu dute. Abdala II.ak bat egin du eskariarekin, kaosa saihesteko asmoz. Izan ere, oposizio islamiarrak lege hori hartu zuen azaroko hauteskundeak boikotatzeko arrazoi gisa. Dena den, oraingoz ez du Rifai agintetik kentzeko asmorik iragarri, azken asteotan herritarrek behin eta berriz eskatu dioten arren.

Oraingoz, Jordaniako protestak baketsuak izan dira, inguruko beste herrialdeetan ez bezala.

Ganutxiren dimisioaren zain

Tunisian baretu da egoera apur bat, manifestari askok kalean jarraitzen duten arren. Atzo bertan, Tunisiako Gobernuaren egoitzaren aurrean bildutako jendetza indarrez sakabanatu zuen Poliziak. Bederatzi pertsona ospitalera eraman behar izan zituzten, agentziek emandako datuen arabera. Burdin hesiak ere jarri dituzte manifestariei plazarako sarbidea eragozteko.

Izan ere, plaza horretan dago Mohamed Ganutxi lehen ministroaren bulegoa, eta bertan bildu dira 3.000 pertsona inguru igandeaz geroztik, haren dimisioa eskatzeko. Poliziak elkarretaratzea desegin aurretik, Ganutxik manifestarien ordezkarien eskaerak entzuteko prest zegoela iragarri zuen.

Zine El Abidine Ben Ali erbesteratutako diktadorearen agindupean hamaika urtez izan da Ganutxi lehen ministro. Orain, diktaduraren gainbeherarekin, aurreko gobernuko ministro guztiek kargua uztea nahi dute herritarrek. Ostiralean Ben Aliren garaiko ministro pisutsuenak kargugabetzeko neurria iragarri zuen Ganutxik berak. Behin-behineko gobernu berria eratu dute iraganeko erregimeneko agintariak kendu ostean. Ganutxik, baina, bere postuan jarraitzen du.

Egoera, orokorrean, baretu egin da ministro gehienen kaleratzea jakinarazi zutenetik. Batzuek, UGTT Tunisiako Langileen Batasun Orokorra sindikatua barne, onartu dute Ganutxi gobernuan gelditzea bozak antolatu bitartean, eta Tunis hiria «normaltasunera» itzultzen ari dela diote informazio agentziek. Askok, ordea, ez dute amore emango hura ere kargutik kendu arte, eta protestekin jarraitzeko asmoa adierazi dute.

Manifestari gehienak Tunisiako landa eremu pobretuetatik joan dira hiriburura, Sidi Buzid eta Kaserin eskualdeetatik batez ere. Hain zuzen ere, leku horietan hasi ziren istiluak, eta errepresioa bereziki gogorra izan da han.

Ganutxik, berez, hitzemana du datozen hauteskundeen ondoren politikagintza utziko duela, «trantsizioa boz garden eta demokratikoz» egin ondoren. Hauteskundeak sei hilabete barru izango direla diote, baina oraindik ez dute egunik zehaztu.


"Kontsumo orekatu baten eta hondakinen berrerabilpenaren eta birziklatzearen aldeko aldarria egiten dugu"

Endika Zinkunegi Hiru Mugak Batera plataformako kideak BERRIA.INFOko elkarrizketa digitalean parte hartu du. Olatzagutiko Cementos Portland lantegian (Nafarroa) hondakinak erretzearen aurkako plataforma da. Sakanako, Ameskoako, Arabako Lautadako eta Gipuzkoako Goierriko hainbat talde biltzen ditu.


Oñatin gertatutako garraiolari baten heriotza salatu dute sindikatuek

Garraiolariek 'gero eta baldintza prekarioagoak' dituztela salatu dute sindikatuek, eta elkarretaratzea egingo dute asteartean, Eusko Jaurlaritzaren Donostiako egoitzaren aurrean.

ELA, LAB, ESK, Steilas, EHNE eta HIRU sindikatuek garraiolari baten heriotza salatu dute ostiral honetan. Gidaria Oñatin aparkatuta zegoen bere kamioi barruan aurkitu zuten atzo arratsaldeko 16:20an.

Ordu horretan herriko bizilagun batek hilotza aurkitu, eta Ertzaintzari abisua eman zion. Segurtasun sailak jakitera eman duenaren arabera, heriotza arrazoi naturalegatik gertatu zen.

Garraiolaria gipuzkoarra, autonomoa eta HIRU sindikatuko kidea zen, bertako iturriek zabaldu dutenez.

Garraiolariek "gero eta baldintza prekarioagoak" dituztela salatu dute sindikatuek ohar baten bidez. Gaineratu dutenez, “gehienak autonomoak dira eta ez dute babes sozial egokirik lan-istripuen eta gaixotasun profesionalen alorrean”.

Horrez gain, garraiolari autonomoek pairatzen dituzten lan-istripuak estatistika ofizialetan jasotzen ez direla deitoratu dute.

Euren aburuz, gidariek "ordutegi estu, gehiegizko pisua duten zamak, zerbitzuen prezio txikiak, jardunaldi luzeak eta duintasunez atseden hartzeko gabezia jasaten dute".

Horrenbestez, datorren asteartean, urtarrilaren 10ean, elkarretaratzea egingo dute Eusko Jaurlaritzak Donostian duen egoitzaren aurrean, 11:30ean.


Festa giroan murgildu dira Idiazabalen txupinazoa botata

Gaur eguerdian eman diete idiazabaldarrek San Blas festei hasiera ofiziala azeriaren etorrerarekin. Joan zen asteburutik herria jaietan sartuta zegoen arren, asteburu luze honetarako egitaraua berezia dute aurretik. Omendurik gabe, herritarrak izan dira txupinazoa botatzeaz arduratu direnak. Pregoiak berriz herri titulua lortu zuteneko 400. urteurrena izan du ardatz.

Eguraldi euritsua kanpoan, plazako karpan bildu dira herritarrak. Goizetik Arabako Errioxako Ziekoko ordezkariekin bazkaria prestatzen hasi dira herritarrak. Patatak egin dituzte, errioxar erara.

Aurtengo festak bereziak izango dira, otsailaren 4an bertan betetzen baita Idiazabalek herri tiulua lortu zueneko 400. urteurren borobila. Asteazkenean egingo dute ekitaldia eta hasiera emango diote urteurrenaren inguruan antolatu dituzten ekintzen egitarauari. Jaietan Idiazabalgo historiaren inguruko erakusketa ere ikusgai izango da udaletxeko areto nagusian.

San Blan jaietan argazkiak atera eta sare sozialetara igotzeko gonbita ere egin zuen udalak, Instagram, Twitter edo Facebook kontuen bidez. Horretarako #izalgofestak2015 traola proposatu dute.

EGITARAUA

Gaur, larunbata

17:30. Eskuzko pilota partida profesionalak Igarondo pilotalekuan: Xala-Merino II // Ezkurdia-Zabaleta; Jaka-Tolosa // Victor-Iturriaga

19:30-20:45. Inpernuko Zulotik herriko taldearen kontzertua, plazan.

Bihar, igandea

10:00-11:30. Bola txapelketa.

12:00. Euskal dantzen ekitaldia, Igarondo pilotalekuan.

14:00. Lapikotik egitasmoa, plazan.

Bazkalondoan. Herri mailako tiro txapelketa.

17:30. Barrena Big Band taldearen kontzertua, udaletxe zaharrean.

18:30. Herri kirolak, futbitoan.

19:30. Talo jatea eta sagardoa, plazan.

19:30-22:00. Itsaso eta Irune Elizagoien trikitilariak.

[nggallery ID=101]


Udalak egin nahi dituen egitasmoak aurkeztuko ditu bihar

MUTRIKU // Udalak landutako bi egitasmoren berri emango du bihar, 19:00etan, Zabiel Kultur Etxean. Hain zuzen ere, Mutriku-Sasiola errepidearen alternatiba eta Turruntegi-Arbe espaloiaren proiektuen berri emango dute herri batzarrean. Biak ere udalak landutako egitasmoak dira, eta herritarrei planteatzen denaren berri ematea da bileraren helburua.


Aste bukaerarako kultur proposamenak

San Blas eta Santa Ageda jaiak izango dira aste bukaerako izarrak. Baina, beste hainbat ekitaldi ere izango dira ibarrean. Hemen dituzue proposamen batzuk.

San Blas eta Santa Ageda jaiak

Arrasateko Gesalibar auzoan, ospatuko dute, besteak beste, Santa Ageda jaia. Gaur, bertso-afariarekin, ekingo dute festa. Sebastian Lizaso eta Sustrai Kolina ibiliko dira bertsotan.

Aretxabaletan, berriz, domekan hasiko dira Santa Ageda mutilak baserriz baserri Santa Ageda batzen.

Festa gehiago, San Blasen omenez. Aretxabaletan meza egongo da urtero bezala Salluenten. Zapatuan goizeko 10:30ean izango da hori. Betiko moduan jakiak bedeinkatuko dituzte.

Antzuolan eta Bergara aldean, bestalde, aste bukaera guztian egingo dituzte San Blaseko ospakizunak. Bergaran San Blas auzoan eta Antzuolan Basalden. Harri-jasotzaileak, meza, dantzaldiak… ez da ezer faltako.

Antzerkia

Zapatua, hilak 3

Marsel magoak gaztetxoendako emanaldia egingo du Oñatiko Elkar Hezi ikastetxean17:00etan.

18:00etan, Pello Añorga ipuin kontalariak saioa egingo du Antzuolako liburutegian.

Domeka, hilak 4

Patxi Hernando, Bergarako Agorrosin ekintza gunean izango da domekan. 17:00etan egingo du ekitaldia eta sarrera euro baten truke eros dezakezue.

Amaia antzokian, Una visita inesperada izeneko antzezlana eskainiko du Txalo taldeak. Agatha Cristie idazle ezagunaren misteriozko kontakizuna taularatuko dute domekan, 19:30ean.

Musika

Egubakoitza, hilak 2

23:00etan, The Thunderbolts eta Sexty Sexers taldeen kontzertua. Arrasateko 3.60 aretoan.

Zapatua, hilak 3

Bergarako Jam aretoan Axel Rudy Pell musikari alemaniarraren bisita izango dute zapatuan 20:00etan.

Arrasateko 3.60an elektro DJ sesioa gaueko 03:00etatik aurrera.

Eskoriatzako Inkernu tabernan musika irlandarra izango da nagusi zapatu gauean. Bick Macfarland eta Terry O`Neill musikari irlandarrek eskainiko dute emanaldia.


“Zapata gorria”, haurrentzako antzezlana larunbatean Aginagan

Patata Tropikala taldearen emanaldia larunbatean 17:00etan, Aginagako ludotekan. “Bertan, txotxongiloak, antzerkia, umorea eta irudimena dantzan ikusiko ditugu, izugarrizko artelan batez gozatuko dugularik”, ekitaldia antolatu duen Antxomolantxa Elkartetik ohartarazi dutenez. “Zapata gorria” emanaldia larunbatean haurrentzat eta azaroaren 21ean, “Amets zirkoa salgai” helduentzat Antxomolantxa Elkarteak antolatuta baita. Bi ekitaldiotarako sarrera doan:

Azaroak 15, larunbata

17:00 Haurrentzako antzerkia, Aginagako ludotekan: “Zapata gorria”.

“Zapatari batek zapatak saltzen ditu, baina ez dira zapata arruntak, ezin ditu edonork jantzi, ausart, sentibera eta burua erabiltzen jakin behar da zapata hauek janzteko. Amets, gure protagonista, zapatak jantziko ditu eta izugarrizko abenturan murgilduko da. Bertan, REM ametsen munduko atezaina ezagutuko du. Honek, ametsen mundua arriskuan dagoela ohartaraziko dio. Amets, amets gaiztoen makinatik salbatu beharko gaitu Lo aztia aurkitzen duen bitartean. Bestela guztiok, hemendik aurrera irudimena galduko dugu eta robot eta makinetan bihurtuko gara. Lortuko al du?”. Taldea: Patata Tropikala.

Azaroak 21, ostirala

20:30 Helduentzako ikuskizuna Aginagako Eliza Zaharrean: “Amets Zirkoa Salgai”.

“Xorroxin eta Azken Putz klownak zirko munduan urte ugari daramatzate. Baina ikuskizun berri honek, beren biziera zapuzteraino eraman ditu eta amaiera jarri behar diote beren aktore bizimoduari”.

Antolatzailea: Antxomolantxa Elkartea.


Modako hiru sari jaso ditu Aitor Martinezek


Anne Hathawayren parodia egin dute

Emma Fitzpatrick ('The Social Network') aktoreak "I Dreamed a Dream" Hathawayk 'Miserableak' filmean abesten duen kantuaren parodia egin du, Oscarra Hathawayk berak irabaztea eskatzeko.

"I Dreamed a Dream" Anne Hathawayk Miserableak filmean abesten duen kantuaren parodia egin du Emma Fitzpatrick (The Social Network) aktoreak. Bideo horren bidez, otsailaren 24an Oscarra Hathawayk irabazi behar duela aldarrikatu nahi izan du.

"For your Consideration" bideoa berehala hedatu da Interneten. Irudietan, Fitzpatrickek Oscarra Hathawayk irabazteko arrazoiak abesten ditu. Hathawayren lehiakideak Sally Field (Lincoln), Jacki Weaver (Gauzen alde ona), Helen Hunt (Saioak) eta Amy Adams (Maisua) dira.

Abestiaren azken zatian, Anne Hathawayk Critics Choice Awards sarietan golardoa jaso zuenean egin zuen hitzaldiari buruz hitz egiten du Fitzpatrickek. Agertokira igo zenean, hautagaiak aurkezteko egin zuten bideoan bere izena gaizki idazteagatik kexatu zen Hathaway: "Une gazi-gozoa da niretzat, sari hau eskuratu dudalako baina nire izena gaizki idatzi duzuelako (Ann Hathaway). Amaieran 'e' idatzi behar da". Ziur asko ez da egokia nik hau esatea, baina... Barkatu", esan zuen Miserableak pelikulako aktoreak.

"Members of the Academy, please don't forget Anne with and e (Akademiako kideak, mesedez, ez ahaztu Anne 'e' letraz idazten dela)", esan du Fitzpatrickek.


Maiatzaren 6an izango dira Erresuma Batuko hauteskundeak

Gordon Brown izango da Alderdi Laboristako hautagaia. Alderdi Kontserbadorekoa, David Cameron. Alderdi Liberalak ere diputatu asko lor ditzake. Laboristak 1997tik daude gobernuan.

Gordon Brown lehen ministroak maiatzaren 6rako deitu ditu Erresuma Batuko hauteskundeak, gaur eguerdian jakinarazi duenez. Isabel erreginarekin Londresen Buckingham jauregian bildu ostean eman du erabakiaren berri. Parlamentua desegin dute, halaber.

Brown bera izango da Alderdi Laboristako hautagaia. "Hiru erronka handi" dituzte, hark dioenez: "Ekonomiari buelta ematea, defizita erdira jaitsi arren zerbitzu sozial nagusiak ziurtatzea eta parlamentarien ustelkeria kasuak direla-eta galdutako klima politikoa lortzea berriro".

Alderdi Kontserbadorea izango dute, seguruenez, aurkari nagusi, eta David Cameron izango da hemengo zerrendaburua. "Herrialdeak merezi du gauza hobeak izatea. Alternatiba kontserbadore modernoa bultzatzeko eskatzen diet herritarrei, itxaropenaren, baikortasunaren eta aldaketaren botoa emanda", esan du gaur Cameronek. Alderdi Liberalak ere diputatu asko lor ditzake, azken inkesten arabera.

1974tik laboristek edo kontserbadoreek beti lortu izan dute gehiengo osoa. Gaur goizean jakin den inkesta batek dio laboristek laboristek %34ko babesa izango dutela, kontserbadoreek %37koa eta liberalek %21ekoa.

Duela hiru urtetik da Erresuma Batuko lehen ministro Brown. Tony Blair alderdikidearen lekukoa hartu zuen. Laboristak 1997tik daude gobernuan.


Sei aurrekontu-partida onartu ziren atzo Laudioko Udalbatzan, 145.000 euro inguru guztira

Atzo burutu zen uztaileko Laudioko Udal Osoko Bilkura. Sei aurrekontu partida onartu ziren. Horrez gain, soka luzea ekarri zuen zabor eta estolderia tasaren ordainketak.

Sei diru-partida onartu zituen atzo Laudioko Udalbatzak, 145.000 euro guztira. Sei partiden funtsa osotasunean eztabaidatu zuten udal-taldeek, eta guztiak atera ziren aurrera botoen gehiengoa lortuta. PSE-EE alderdia izan zen alde bozkatu ez zuen bakarra: puntu guztietan abstenitu zen.

Onartutako partiden artean zeuden San Pedro elizako arkupea konpontzera edota Laudio Ikastolako "Laudio Txiki" eraikinean obrak egitera bideratutakoak.

Granja kiroldegiko irisgarritasuna egikaritzeko eta frontoiaren proiektua gauzatzeko proiektuek ere jaso zuten babesa. Herriarenak Pilota Elkarteko kideak bilkuran egon ziren frontoiaren harira. Horren onarpenak ateak ireki dizkio egitasmoari eta horren definizioari eta erredakzioari ekingo zaio orain.

Haurtzaroko I. Udal Plana

Omniak “Haurtzaroko I. Udal Plana” osatzeko proposamena luzatu zuen mozio bidez. Plataforma laudioarrak Unicef-en “haurtzaroaren hiri laguna” izendapena lortzea jarri zuen planaren helburu gisa. Udal talde guztiek bozkatu zuten testuaren alde, eta gaztaroa zein nerabezaroa ere kontuan hartu beharko liratekeen eztabaidatu zuten. Gaia iraileko gazteria saileko batzorde informatiboan landuko da.

Zabor eta estolderia tasaren ordainketak

Eztabaida luzea ekarri zuen zabor eta estolderia tasaren kobrantzak. Bi mozio jarri zituzten atzoko Udal Osoko Bilkuran gaiari heltzeko, Txaro Sarasuak bata eta PSE-EEk bestea. Tasaren kobrantzaren atzerapenak hurrengo urteetan eragingo duen desoreka dela eta, berau kobratzeko bi proposamen eztabaidatu ziren, aipatutako mozioetatik abiatuta. Udal Gobernuak azaldu zuen datorren astelehenean bertan ekingo zaiola 2016ko tasaren kobrantzari. Aurkeztutako testuetan ez zen adostasuna lortu, eta ez batak ez besteak ez zuten lortu bozketan aurrera ateratzea.


EAJko Batzordeak bide azkarretik aukeratuko du presidente berria

Batzordeak bide azkarretik joatea erabaki du presidentetzako plaza hutsa betetzeko, oinarrien arteko kontsulta prozesua irekitzearen ordez.

EAJko Batzorde Nazionalak bide azkarretik aukeratuko du alderdiko presidente berria, Iñigo Urkulluren lekua hartuko duena. Euzkadi Buru Batzarreko (EBB) kideetako bat izango da kargua hartuko duena.

Sabin Etxeko egoitzan izandako arratsaldeko bileran, Batzordeak bide azkarretik joatea erabaki du presidentetzako plaza hutsa betetzeko, oinarrien arteko kontsulta prozesua irekitzearen ordez, EAJk ohar batean jakitera eman duenez.

Alderdiko organo nagusia datozen egunetan bilduko da berriz Urkulluren ordezkoa izendatzeko. Dirudienez, EAJko Bizkaiko presidentea da faboritoa.

Urtarrilaren 12a kontuan hartu bazuten ere, oraindik ez dute berretsi presidente berria izendatzeko Batzordea berriro bilduko den eguna.

Hurrengo hitzorduan ordezkari jeltzaleen proposamenak eztabaidatu, eta, ondoren, bozkatu egingo dituzte.

Boto gehien lortzen dituen burukidea izendatuko dute EBBko presidentea. Gaur arratsaldeko bileran Urkullu izan da, eta, ohar horretan zehaztu dutenez, orain urtebete izandako babesa eskertu du lehendakari berriak.

EAJko ordezkaritzarik gorenean egoteagatik ''harro'' agertu da Urkullu. Kargu jeltzaleei "Euskadiren interesak babesten eta lanean jarraitzeko" eskatu die, "EAJri uneotan dagokion lidergo politikoa"z gain.

Harekin batera, Eusko Jaurlaritza berriko hainbat sailburu izan dira, besteak beste: Josu Erkoreka, Juan Maria Aburto eta Ricardo Gatzaetxeberria.


Aritz Aranbarri azpeitiarrak eta Garazi Bergara zumaiarrak irabazi dute kadeteen XXX. Zarauztarra Saria

Zarauztarra Saria jokatu dute gaur txirrindularitzako kadeteetako bi taldeek Zarautzen, eta Aritz Aranbarri azpeitiarra eta Garazi Bergara zumaiarra izan dira irabazleak kadeteen lehen mailan. Guzman Greccok eta Lur Zufiriak, aldiz, irabazi dute kadeteen bigarren mailako lasterketa.

52 kilometroko ibilbidea egin dute Zarauztarra Sarian parte hartu duten lehen urteko eta bigarren urteko kadeteek. Astitik atera, eta Nafarroa kaletik parrokia aldera egin dute, han Getariarantz jarraitzeko N-634 errepidetik. Zumairaino iritsi dira, eta saihesbidetik Txikierdira iritsi, Oikiara hartu, Aizarnazabalerantz segi Iraetara arte, eta handik Arroara jarraitu dute.

Arroa Behean, berriz Txikierdira, eta bigarren buelta egin dute, Oikia, Aizarnazabal, Iraeta eta Arroa zeharkatuz. Gero, berriz Getariarako bidea hartu dute, eta Zarautzen Nafarroa kale osoa zeharkatu dute, autobideko biribilgunean kanpinerako bidea hartuz. Han izan da helmuga, Mendibeltz bidean. Sari banaketa, berriz, Astin egin dute.


Ama Mirariaren Hirurrena

Gaur bukatuko dira Ama Mirariaren Hirurrenaren inguruko ekitaldiak. Gaur arratsaldeko 18:40ean Errosario Santua errezatuko dute. Arratsaldeko 19:00etan, Eukaristia ospatuko dute, Jose Javier Dominguez apaizaren gidaritzarekin. San Joan Bataiatzailea Parrokian izango da.


Olarro Eguna ospatuko da larunbatean

Larunbat honetan Olarro Eguna ospatuko da Zumaian. Besteak beste, bazkari herrikoia egingo da Beheko Plazan. Bazkarirako txartelak salgai daude turismo bulegoan: 8 euroan helduentzat eta 5ean haurrentzat. Kamisetak eta poloak ere salgai dira, 8 eta 10 euroan. Jarraian duzue egun horretako egitaraua:


Argi bat laino artean

Sei Nazioen Torneoa txarra izaten ari da oro har, eta Ingalaterra da itxura ona ematen ari den selekzio bakarra

Frantzia eta Ingalaterra. Horra, 2011ko Sei Nazioen Torneoa irabazteko eta, bide batez, Grand Slama lortzeko oraindik aukerak dituzten bi selekzioak. Europako errugbi talderik onenak biltzen dituen torneoaren bi jardunaldi bakarrik iragan dira, baina dagoeneko lehiaketaren bezperan baino informazio askoz gehiago dago selekzio bakoitzaren indar eta ahuleziei buruz.

Ingalaterra eta Frantzia izan dira beren bi partidak irabazteko gai izan diren bi selekzioak. Gibeletik, Gales eta Irlanda daude, garaipen bakarrarekin, eta, azkenik, Eskoziak eta Italiak torneoko partida guztiak galtzen dituenari ematen zaion egurrezko koilara saihesteko borrokatu beharko dute. Dagoeneko, Ingalaterra eta Frantziaren arteko partidak final kutsua izanen du; hilaren 26an jokatuko da partida hori.

Bi aste barruko partidak gauza anitz erabakiko baditu ere, aitortu behar da, orain arte ikusitakoaren arabera, Ingalaterra dela faboritoa. Bera izan da, dudarik gabe, lehen bi partidetan itxura onena eman duen selekzioa. Galesi Cardiffen irabazi zion partidan (19-26), nagusi izan zen partida hasi eta buka. Aitzinean, berea izan zen indarra, defentsan ere sendo agertu zen eta gibelean ongi eraiki zituen jokaldiak.

Joan den asteburuan, berriz, aise menderatu zuen Italia (59-13). Partida horretan Chris Ashton bikain aritu zen, lau entsegu sartuta. Bera da, hain zuzen ere, orain arte gehien nabarmendu den jokalaria. Ashton bikain, eta Ingalaterra sendo. Beti bezala, Munduko Kopa hurbildu ahala sasoia hartuz doa, eta beste selekzioak baino koska bat gorago dago.

Frantziaren zalantzak

Frantzia da lehen bi partidak irabazi dituen beste selekzioa. Frantzia, baina, ez da Ingalaterra bezain osasuntsu ageri. Frantziarrek oraingoz beren lana egin dute, baina jokoari dagokionez, hainbat galdera arrapostu gabe utzi dute. Marc Lievremontek zuzentzen duen selekzioa giro gaiztoan iritsi da torneora. Ekainean eta udazkenean pattal aritu da oso, eta Australiak irrigarri utzi zuen azaroan Parisen (16-59).

Oilarraren jokalariak ez dira talde gisa jokatzen ari. Aitzinean, batez ere uztartzean, oinarri sendoak ditu Frantziak, baina gibelean sekulako nahaste-borrastea dauka. Igandean Irlandari irabazitako partidan ikusi zen hori. Lehen zatia maila tekniko negargarrian iragan zen, eta erritmo ezin motelagoan. Frantziarrek hautu taktiko okerrak bata bestearen gibeletik pilatu zituzten: zangoz jokatu ordez eskuz jokatutako baloiak, jokatu gabeko erasoaldi arriskutsuak, denbora txarrean eginiko paseak Harrigarria izan zen jokalariak egindako aitzin pasen kopurua. Huts horiek guztiak min baten adierazle dira: Munduko Kopa hasteko zortzi hilabete eskas falta direla, Frantziak bere jokoa ez du plantan emana.

Peto horiek eginda estu eta larri dabilen Irlandari irabaztea posible bada ere, ez da aski hego hemisferioko edo Ingalaterraren gisako talde bati irabazteko. Australiak argi utzi zion, eta hemendik hamar egunera ingelesek ere beste lezio bat eman diezaiokete.

Frantzia eta Ingalaterraz gain, beste selekzioek ere epai zorrotza merezi dute. Italia da aurrera doan sentsazioa eman duen bakarra, Ingalaterrak egurra eman dion arte. Gales galduta dabil, jokoa nahasten delarik zirrikituak topatuz; baina, bestela, ezinean. Irlanda oso apal ari da, aitzinean ezin nagusituz, gibelean kolpeka aitzinatuz eta diziplina falta handia erakutsiz. Eskozia, berriz, saiatzen ari da, baina fisikoki koska bat beherago dago, eta batzuetan jokoa kudeatzeko eskarmentua falta du. Finean, torneoa ez da espero bezain ona izaten ari, eta Marc Lievremontek dioena agerian geratzen ari da: Europa errugbiaren bigarren mailan dagoela.


Xilaba bertsolari txapelketako finala gaur jokatuko da

Zuberoa, Lapurdi eta Nafarroa Behereko bosgarren txapelketaren finala Baionako Lauga gelak hartuko du, larunbatean, 17:00etatik aurrera. eitb.eus-en ikusi ahalko da.

Amets Arzallus, Maddalen Arzallus, Miren Artetxe, Odei Barroso, Sustrai Colina eta Xumai Murua bertsolariak Xilaba Zuberoa, Lapurdi eta Nafarroa Behereko txapelketan lehiatuko dira larunbatean, hilak 12, 17:00etatik aurrera, Baionako Lauga gelan. eitb.eus-en ere ikusi ahalko da finala.

Irailaren 24an Donibane Lohizunen abiatu zen txapelketako bi finalaurrekoetan puntu gehien metatu dituzten sei bertsolari horiek egongo dira aurrez aurre larunbatean, eta lan honi aurre egin beharko diote :

Seikotearen lana (15na bertso puntuagarri)

Agurrak

8ko handian ofiziotan binaka, hiruna bertso

8ko txikian ofiziotan binaka, hiruna bertso

Banaka, 3 punturi erantzun

10eko txikian ofiziotan binaka, hiruna bertso

Kartzelan bakarka, gaia emanda hiruna bertso, doinu eta neurri librean

Buruz burukoa (9na bertso puntuagarri)

6ko motzean ofiziotan, hiruna bertso

8ko txikian ofiziotan, hiruna bertso

Kartzela bakarka, gaia emanda hiruna bertso, doinu eta neurri librean

Agurrak

Horietan guztietan ondoen aritzen den bertsolariak jantziko du txapela larunbatean. Gainera, kantaera aberatsena erakusten duen finalistak Txato saria jasoko du.

Finalerako sarrerak Internet bidez eros daitezke, 15 euroan.


Frantses tokiko instituzioen erreforma

Frantziako Estatuko lurralde elkargoen erreforma gogoetatzeko sortu zen Balladur izeneko batzordeak bere lana argitaratu du. Proposatzen dituen 20 neurriek polemika franko piztu dituzte Frantzian barna. Oraiko sistema korapilo hutsa baldin bada eta herritarren gehiengoa sinplifikazioaren alde agertzen bada, argi da urtetako botere gune eta batzuen abantailak inarrosten dituela.

Txostenak proposatzen duenaren eta udazkenean legeak xedatuko duenaren artean diferentzia handiak izaten ahal direla jakinik ere, erreforma honek aukera nahiz mehatxuz beteriko erronka berriak sortzen ditu: hauteskunde-barrutien birmoldaketa, herri ordezkariak hautatzeko moldeak, lurralde elkargoen arteko eskumenen banaketa edota horien ditu iturrien sistemak, horiek guztiek epe ertain eta luzean bizitza politikoaren ibilmodea aldatuko dute.

Baina Euskal Herriko herritarrentzat erronka nagusia epe motzean kokatzen da, hots hemendik legea bozkatu bitartean. Txosten honetan nehon ez da Euskal Herria aipatzen. Korsika, Alsazia eta itsasoz gaindiko lurraldeak aipatzen dira, Erregioen mugak aldatzeko eskaerak ere bai, Bretainiako kasuari erreferentzia inplizitua eginez. Euskal Herriaz deus ez. Alta non izan da 1996tik hona hemen baino, instituzio baten aldeko mobilizazio iraunkor eta zabalagorik?

Are gehiago, Hautetsien eta Garapen kontseiluetako delegazioak Balladurren esku utzi zuen txostenean aipaturiko arriskuak konfirmatzen dira. Laburbiltzeko, ez da inongo proposamen edo prozedurarik Euskal Herriari ezagupen instituzionala aitortzeko. Probabilitate handia bada instituzioen erreforma honek Euskal Herriari deus berezirik ez ekartzeko, 2002an deserdiratze legearekin gertatu bezala. Aldiz erreformak zaildu edo oinarririk gabe utziko ditu azken urteetan sortu prozedurak eta sasi-erakundeak, hain zuzen askotan instituzio baten premia ukatzeko erabiliak izan direnak.

Ondoko hilabeteetan erreforma horri buruzko eztabaida Euskal Herrian, Iparraldeko ezagupen instituzionalaren inguruan kokatu beharko da. Azken urteetan mobilizatu ziren sektoreez gain, orain arte sasi-erakunde, Antolaketa Eskema eta Lurralde kontratuekin asetu zirenek ere badute zer erran eta zer egin. Hautetsien nahiz herritarren aldetik, karrikan nahiz erakundeetan ahots ozen eta bakarra entzunarazi behar da: Ipar Euskal Herriak berezko instituzioa behar du orain!


Azpeitiko efemerideetan bilaketak egiteko modu berria

Fetxa-tarte jakin bateko gertakariak bilatu daitezke.

Guztira, 5309 gertakari bildu ditu Imanol Eliasek liburu honetan.

Bilaketa modu berria


San Joan gaua desberdina

San Joan gaua eta eguna egun garrantzitsuak dira Altsasun. Aurten udalak ospakizun ofizialak bertan behera utzi dituen arren, hainbat kuadrillek ohiturari jarraiki kalean afaldu zuten San Joan bezperan. Suak barbakoengatik aldatu zituzten. Fanfarreak eta udal txistulariek kaleak alaitu zituzten.


Bigarrenez, Zugarretako ermitan

Gaur, Andramai egunarekin batera, etxarriarrak Zugarretako ermitaren bueltan elkartuko dira

Lagun kuadrillek prestatutako eltzekoak hara eramanen dituzte, eta merendu-afaria eginen dute. Hori egiten duten urteko bigarren eta azken eguna izanen da, herriko patroiaren egunean, San Kirikon, han elkartzen direlako ere. Udala udaletxe paretik 19:00ak aldera abiatuko da ermitarantz. Iritsitakoan etxajua botako du eta mahaietan jatekoak eltzeetatik plateretara pasako dira.

Platerak majo garbitu ondoren, kintoak eta txistulariak plazara hurbildu, eta falta diren kintoak dantzakia dantzatuko dute. San Kirikon eta San Adrianen dantzatu ez zuten kintoak izanen dira dantzatuko dutenak. Ermitako guztia jaso eta gero amerjinan eguneko ospakizunak plazara pasako dira. Han Orots taldeak dantzaldia eskainiko du, 20:00etatik 23:00etara eta 00:00etatik 02:00etara. Hala ere, egonera ona egonez gero lagun kuadrilla batzuk ermita ondoan geldituko dira, hitz eta putz edo kantatzen.


Osasun etxean egunero kontsulta bat itxi dute aste honetan


Frantziak Espainiako Estatuaren esku utziko du Iratxe Sorzabal ETAko presoa

Frantziako Justiziak onartu egin du Espainiatik iritsitako eskaera, Alacanteko aireportuaren aurkako atentatuagatik epai dezaten. Gainera, Iñaki Reta de Frutos espainiaratzea ere eskatu dute.

Frantziako Justiziak Iratxe Sorzabal ETAko presoa Espainiako Estatuaren esku uztea erabaki du, 1995ean Alacanteko aireportuaren aurka egin zuten atentatuarengatik (kalte materialak egin zituzten, ez zen biktimarik izan) epai dezaten.

Parisko Apelazio Auzitegiko instrukzio aretoak jakinarazi du atzeratutako espainiaratzea izango dela, Frantzian hainbat zigor betetzen ari baita ETAko presoa.

Epaileek ez dituzte onartu, beraz, Sorzabalen argudioak, tartean akusazioa "torturapean" egindako deklarazio batzuetan oinarritzen dela.

Xantiana Cachenaut Sorzabalen abokatuak Efe albiste-agentziari adierazi dionez, helegitea aurkezteko asmoa dute Auzitegi Gorenean, eta prozedura horrek hilabeteak iraun ditzake.

Sorzabal 2015eko irailean atxilotu zuten Ipar Euskal Herrian, David Pla ETAko kidearekin batera, Espainiako segurtasun indarrek ETAko buruzagitzat zituzten unean.

Parisko auzitegiak zazpi eta bost urteko kartzela zigorrak jarri zizkien, hurrenez hurren, eta Pla dagoeneko kalean dago, zaintzapean, Espainiako euroagindu baten zain.

Iñaki Reta de Frutosen espainiaratzea eskatu dute

Gainera, Frantziako Fiskaltza Iñaki Reta de Frutos ETAko presoa espainiaratzearen alde agertu da, Frantziatik Portugalera armak eta lehergailuak eramateagatik epaitzeko.


AZUL ILE APAINDEGIA GOIENA Klubeko enpresa lagun berria

GOIENA Klubean enpresa lagun berria dugu: Azul ile apaindegia. Azul ile apaindegiak, honako eskaintza izango du GOIENA Klubeko bazkideentzat:

%10eko deskontua betile-luzapenean

%5eko deskontua zerbitzu guztietan

Otalora Lizentziaduna kalea 24 Arrasate Tel. : 943 79 83 66


Hotz boladak 35 hildako utzi ditu Europan

Ipar poloko haizearen eraginez hotz bolada handia bizi da azken egunotan Europa gehienean, eta hainbat kalte eragin ditu: leku askotan –Euskal Herrian bertan— traba handiak eragin dituzte izotzak eta elurrak joan diren egunetan, baina horrez gain, 35 bat pertsonaren heriotza eragin du. Polonia, Italia eta Erresuma Batua dira hotz boladak gehien zigortu dituen lekuetako batzuk.

Euskal Herrian azken orduetan epelera egin duen arren, Europako leku askotan azken 48 orduetan hotz izugarria izan dute. Polonian, adibidez, 22 lagun hil dira azken bi egunetan hotzaren ondorioz, eta, Italian, berriz, 5 zenbatu dituzte.

Gainera, izotza eta elurra pilatu dira estatu askotan, eta eragozpen handiak sortu dituzte garraio sare guztian.

Erresuma Batuan, adibidez, azken hamar urteetako abendurik hotzena izan dute aurtengoa. Suitzan, urteko gaurik hotzena izan dute bart: zero azpiko 35 gradu zentigradutara iritsi dira termometroak. Florentzian (Italia) elurra ikusi dute 20 urtean lehen aldiz. Halaber, Txekiako Errepublikan, Kroazian, Austrian eta Hungarian gogor astindu ditu hotzak.

Esan bezala, Euskal Herrian epelera egin du azken orduetan, baina Espainiako Babes Zibileko zerbitzuak Hego Euskal Herrian berriro elurra egin dezakeela oharrarazi du.


Alex Cruz bilbotarrak hartu du British Airwayseko zuzendaritza

Orain arte Vuelingeko presidente eta kontseilari ordezkaria zen.

Alex Cruz bilbotarrak hartuko du aurrerantzean British Airways konpainiaren ardura. Orain arte Vuelingeko presidente eta kontseilari ordezkaria zen bizkaitarra.

1966an Bilbon jaioa, 18 urtez karguan eman duen Keith Williansen lekua hartuko du, Willie Walsh IAGeko ordezkariaren zuzendaritzapean.

1990ean abiatu zuen bere ibilbide profesionala, American Airlines konpainian eta Clickair fundazio espainiarra zuzendu zuen 2006an. Azaroan izendatu zuten Williansen ordezko eta astelehenean hartuko du kargua.

Vueling (160 milioiko irabaziak izan ditu konpainiatik) zuzentzetik British Airways (1.375 milioi euroko irabaziak izan ditu) zuzentzera egingo du jauzi.

Hegazkin-konpainia britainiarrak 70 herrialdetako 170 lurraldetara eskaintzen ditu hegaldiak; 280 hegazkin ditu eta urtean 40 milioi bezero ditu.

Javier Sanchez Prieto orain arte Iberiako finantza zuzendari izendakoak hartuko du Cruzen lekua Vueling konpainian.

Steve Gunningek lagunduko dio British Airwayseko zuzendaritzan.


46 lagunek jarraitu zuten Maite Urzain erizainaren hitzaldia

46 herritarrek gertutik jarraitu zuten astelehenean Maite Urzainek, Mizpirualdeko erizain geriatrikoaren hitzaldi praktikoa. "Bizitzaren azkenerako laguntzak hitzaldia izan genuen eta benetan oso hitzaldi interesgarria eta lagungarria izan zen Maite Urzainen eskutik jaso genuena", azaldu zuten.


'Asaba zaharren oihartzuna' antzezlana

.


Eskualdeko 3 mendi taldek antolatu dute iganderako irteera

Laudioko Goikogane Mendi Taldeak, Amurrioko Mendiko Lagunak eta Okondoko Ganekogorta Mendi Taldeak mendi irteera egingo dute igandean.

Illuntzar eta Galarregi mendietatik egingo dute zeharkaldia eta egun erdiko txangoa izango da. Amurriotik busa goizeko 7:45ean aterako da autobus geltokitik eta Laudiotik 8:00ean Aldai Plaza alboan dagoen bus geltokitik. Okondon Laudiora autoz joateko hitzordua egin dute 7:30ean Malkuartuko bidegurutzeko bus geltokian.

Goikogane Mendi Tladeak igande honetarako mendi irteera prestatu du. Amurrioko Lagunak eta Ganekogorta mendi taldearekin batera egingo dute irteera.

Illuntzar eta Galarregi mendietatik egingo dute zeharkaldia eta egun erdiko txangoa izangoa izango da. Amurriotik busa goizeko 7:45ean aterako da autobus geltokitik eta Laudiotik 8:00ean Aldai Plaza alboan dagoen bus geltokitik. Okondon Laudiora joateko kotxe kedada egin dute 7:30ean Malkuartuko bidegurutzeko bus geltokian.

Oraindik izena emateko aukera badago:

Laudion: Astearte eta ostiraletan Goikogane Mendi Taldeko egoitzan 19:00etatik 21:00ak arte edo 946 72 50 21 telefonoan

Amurrio: Asterate eta ostegunetan Mendiko Lagunak Taldeko egoitzan 19:00etatik 21:00ak arte edo 945 02 52 55 telefonoan

Okondon: Ostegunean Ganekogorta Mendi Klubeko egoitzan 19:30etatik 21:00ak arte edo 665 726 680 telefonoan